sagorsarker/bangla-wikipedia huggingface dataset:
অলিভিয়া (অভিনেত্রী)

অলিভিয়া গোমেজ (জন্ম: ১৬ ফেব্রুয়ারি ১৯৫৩) একজন বাংলাদেশী চলচ্চিত্র অভিনেত্রী। ইংরেজি মাধ্যমের বিদ্যালয়ে ছেলেবেলায় লেখাপড়া করেন। মাত্র তেরো-চৌদ্দ বছর বয়স থেকে মডেলিং করা শুরু করেন। চাকরির প্রয়োজনে পূর্বাণী হোটেলের রিসেপশনিস্ট হয়েছিলেন কিছুদিন। অলিভিয়া প্রায় ৫৩টির মতো ছবিতে নায়িকা হিসেবে অভিনয় করেছিলেন।
অলিভিয়ার জন্ম ১৯৫৩ সালের ১৬ ফেব্রুয়ারি করাচিতে। ১৪ বছর বয়সে মডেলিং শুরু করেন। তার পিতা-মাতার আদি নিবাস ভারতের গোয়াতে। পিতা দেশ বিভাগের পর পূর্ব পাকিস্তানে এসে স্থায়ীভাবে বসবাস শুরু করেন। খ্রিস্টান ধর্ম অনুসারী ছিলেন তাদের পরিবার। করাচি থেকে ঢাকায় এসে পরিবারের সঙ্গে থাকতেন মগবাজারে। তার বাবা চাকরি করতেন দ্য ডেইলি অবজারভার পত্রিকার রিডিং সেকশনে। তারা ৩ ভাই, ৪ বোন। মেজো ভাই জর্জি ছিলেন ফুটবল খেলোয়াড়। অলিভিয়া ১৯৭২ সালে চলচ্চিত্রকার এস এম শফিকে বিয়ে করেন এবং ইসলাম ধর্ম গ্রহণ করেন। ১৯৯৫ সালে শফি মারা যান। স্বামীর মৃত্যুতে শোকাহত অলিভিয়া চলচ্চিত্র জগৎ ত্যাগ করেন। পরবর্তীতে ফতুল্লার মুনলাইট টেক্সটাইল মিলের কর্ণধার হাসানকে বিয়ে করেন। বর্তমানে বসবাস করছেন ঢাকার বনানীতে। নিভৃতে জীবন যাপন করেন তিনি।
অলিভিয়া পূর্বাণী হোটেলের রিসেপশনিস্ট থাকা অবস্থায় কয়েকটি বিজ্ঞাপন চিত্রে অভিনয় করেন। ১৯৭২ সালে অলিভিয়া এস এম শফি পরিচালিত "ছন্দ হারিয়ে গেল" নামক ছবিতে প্রথম অভিনয় করেন। যদিও জহির রায়হান তার ছবি ‘লেট দেয়ার বি লাইট’ সিনেমাতে এবং বেবী ইসলাম ‘সঙ্গীতা’ নামের চলচ্চিত্রে তাকে নিতে চেয়েছিলেন। পরে তিনি অজানা কারণে বাদ পড়েন। ‘মাসুদ রানা’ নামের একটি চলচ্চিত্রে প্রথম অলিভিয়াকে দেখা যায় হাঁটুর ওপর বস্ত্র পরিধান করতে যা সেই সময়ে বাংলাদেশী চলচ্চিত্রে ছিল নতুন ও সাহসী ব্যাপার। তাই পরিচালকেরা তাকে গ্ল্যামার গার্ল জাতীয় হিসেবে চিহ্নিত করেন এবং ঐ জাতের চলচ্চিত্রে তাকে কাস্ট করতে থাকেন। যদিও অলিভিয়া পোশাকি, ফ্যান্টাসি এবং সামাজিক সব ধরনের চলচ্চিত্রে অভিনয় করেছিলেন কিন্তু দর্শকেরা তাকে সামাজিক ছবিতে ভালোভাবে নেয়নি। ১৯৭৬ সালে ‘দি রেইন’ ছবিতে অভিনয় করে অসম্ভব খ্যাতি লাভ করেন। ১৯৭৬ থেকে ১৯৮০ সাল পর্যন্ত অলিভিয়া-ওয়াসিম জুটি অসম্ভব জনপ্রিয় হয়েছিল। অলিভিয়া উত্তম কুমারের সাথে নায়িকার ভূমিকায় অভিনয় করেন ১৯৭৬ সালের বহ্নিশিখা চলচ্চিত্রে। বাংলাদেশি নায়িকার বিপরীতে অভিনয় করা এটিই উত্তম কুমারের প্রথম ও শেষ চলচ্চিত্র।
অলিভিয়ার স্বামী এস এম শফি তার গ্ল্যামার এবং যৌন আবেদনকে ব্যবহার করতে কার্পণ্য করেননি। তবে অলিভিয়া শক্তিশালী অভিনয়ের পরিচয় দেন রাজ্জাকের বিপরীতে ‘যাদুর বাঁশী’ ছবিতে। উল্লেখ্য ববিতা'র পর অলিভিয়াই ছিলেন দ্বিতীয় নায়িকা যিনি পশ্চিমবঙ্গের চলচ্চিত্র ‘বহ্নিশিখা’ ছবিতে অভিনয় করেন। কর্মজীবন এবং অভিনয়ের ব্যাপারে অলিভিয়া ছিলেন খামখেয়ালী, তাই তিনি বেশি দূর যেতে পারেননি। অনেকদিন বিরতির পর আশির দশকের শেষের দিকে তিনি আবার ফিরে আসতে চেয়েছিলেন চলচ্চিত্র জগতে কিন্তু তার স্বামী এস এম শফির অকাল মৃত্যুতে তা সম্ভব হয়নি। তার সর্বশেষ ছবি ছিল 'দুশমনি' যা মুক্তি পেয়েছিল ১৯৯৫ সালে।
আব্দুল মান্নান হোসেন

আব্দুল মান্নান হোসেন (জন্ম ১৫ অক্টোবর, ১৯৫২) হলেন ভারতের পঞ্চদশ লোকসভার সদস্য। আব্দুল মান্নান হোসেনের পিতা ও মাতার নাম যথাক্রমে আব্দুল গফুর ও খুরমা বিবি। তিনি আর. কে. এন. কলেজ থেকে উচ্চশিক্ষা লাভ করেছিলেন।
পেশায় শিক্ষাবিদ আব্দুল মান্নান হোসেন ১৯৮২ থেকে ১৯৮৪ সাল পর্যন্ত মুর্শিদাবাদ জেলা পরিষদের সদস্য ছিলেন। ১৯৮৭ থেকে ১৯৯১ সাল পর্যন্ত তিনি পশ্চিমবঙ্গ বিধানসভার সদস্য ছিলেন। ২০০৪ সালে চতুর্দশ লোকসভায় নির্বাচিত হয়ে খাদ্য, উপভোক্তা ও গণবণ্টন বিষয়ক কমিটির সদস্য মনোনীত হন। ২০০৯ সাল পর্যন্ত তিনি এই কমিটি এবং রেল মন্ত্রকের উপদেষ্টা কমিটির দায়িত্বভার পালন করেন। ২০০৬ সালে তিনি ওয়াকফ বিষয়ক যৌথ সংসদীয় কমিটির সদস্য হয়েছিলেন। ২০০৯ সালে পঞ্চদশ লোকসভায় পুনর্নির্বাচিত হয়ে তিনি আবার খাদ্য, উপভোক্তা ও গণবণ্টন বিষয়ক কমিটির সদস্য মনোনীত হন। আব্দুল মান্নান হোসেন কলকাতার মোহামেডান স্পোর্টিং ক্লাবের জীবনব্যাপী সদস্য।
তিনি ২০১৪ সালে সর্বভারতীয় তৃণমূল কংগ্রেসে যোগদান করেছিলেন। তিনি ২০১৭ সালের ১৪ নভেম্বর মৃত্যুবরণ করেন।
চম্পা (অভিনেত্রী)

গুলশান আরা আক্তার চম্পা (জন্ম: ৫ জানুয়ারি ১৯৬৫) হলেন একজন বাংলাদেশী অভিনেত্রী। তিনি "তিন কন্যা" চলচ্চিত্রে তার অপর অভিনেত্রী দুই বোন ববিতা ও সুচন্দার সাথে অভিনয় করে পরিচিতি অর্জন করেন। তিনি "পদ্মা নদীর মাঝি" (১৯৯৩), "অন্য জীবন" (১৯৯৫) ও "উত্তরের খেপ" (২০০০) চলচ্চিত্রে অভিনয় করে শ্রেষ্ঠ অভিনেত্রী বিভাগে তিনটি এবং "শাস্তি" (২০০৫) ও "চন্দ্রগ্রহণ" (২০০৮) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে দুটি জাতীয় চলচ্চিত্র পুরস্কার অর্জন করেন।
চম্পা প্রথমে মডেলিং-এর মাধ্যমে তার কর্মজীবন শুরু করেন। তারপর টিভি নাটকে অভিনয় করতে থাকেন এবং জনপ্রিয় হয়ে ওঠেন। শিবলী সাদিক পরিচালিত "তিন কন্যা" চলচ্চিত্রের মাধ্যমে চম্পা চলচ্চিত্রের জগতে আগমন করেন। এই চলচ্চিত্রে তারা তিন বোন সুচন্দা, ববিতা ও চম্পা একত্রে অভিনয় করেন। চলচ্চিত্রে একটি গানও ছিল "তিন কন্যা এক ছবি"। তিনি সত্যজিৎ রায়ের ছেলে সন্দ্বীপ রায়ের ‘টার্গেট’ সিনেমাতে এবং বুদ্ধদেব দাশ গুপ্তের ‘লালদরজা’ সিনেমাতে অভিনয় করার সুযোগ পান। গৌতম ঘোষ পরিচালিত পদ্মা নদীর মাঝি চলচ্চিত্র ছিল তার সবচেয়ে বড় মাপের কাজ। ১২ বছরের ক্যারিয়ারে প্রায় ১০০-এর বেশি সিনেমাতে তিনি অভিনয় করেছিলেন। বর্তমানে তিনি পর্দায় অনুপস্থিত।
কাজের অনুকূল পরিবেশ আর বৈচিত্র্যময় চরিত্র না পাওয়ায় তিনি সিনেমাতে আগ্রহ হারিয়ে ফেলেছেন। তাছাড়া চম্পার মেয়ে কানাডায় থাকে যাকে সময় দেয়ার জন্য প্রায়ই তিনি দেশের বাইরে থাকেন। যে কারণে কাজ করা হয়ে উঠছে না। চম্পা ইদানীং টেলিভিশনের বাংলা নাটকেও কাজ করছেন। বাচসাস ৩৮তম আসরের পুরস্কার বিজয়ী ছিলেন ববিতা (২০১২) ও চম্পা (২০১৩)। তাদের হাতে পুরস্কার তুলে দেন সুচন্দা। ২০১১ ও ২০১২ সালে সেরা পাশ্বচরিত্র হিসেবে নির্বাচিত হন ববিতা ও চম্পা।
চম্পা ৯০ দশকের শেষ দিকে এসে বিতর্কিত কিছু চলচ্চিত্রে অভিনয় করে সমালোচিত হন। যদিও প্রথম দিকেই সুপারহিট 'প্রেম দিওয়ানা' ছবিতে মান্নার সাথে ঘনিষ্ঠ দৃশ্যে অভিনয় করেন। তবে 'ভয়ঙ্কর বিষু' ছবিতে ডিপজলের সাথে সংক্ষিপ্ত পোশাকে বিতর্কিত গানে আর 'বিপ্লবী জনতা' চলচ্চিত্রে ধর্ষণ দৃশ্যে অভিনয় করে তুমুল সমালোচনার মুখে পরেন। চম্পা নিজেকে আবেদনময়ী ও সাহসী নায়িকা হিসাবে তুলে আনার চেষ্টা করেন, যা দর্শকরা ভাল ভাবে নেয়নি। তারপরও বেশ কিছু ছবিতে খোলামেলা পোশাকে অভিনয় করে সমসাময়িক নায়িকাদের সাথে প্রতিযোগিতায় নামেন। 'ভয়াবহ' ছবিতে বিতর্কিত নায়িকা মুনমুন এর সাথে পাল্লা দিয়ে অতিরিক্ত আবেদনশীল পশ্চিমা পোশাক পরে উপস্থিত হন।
নরীসুন্দরী

নরীসুন্দরী একজন বাঙ্গালী অভিনেত্রী যিনি সম্ভবত ১৮৭৫ সালে জন্মগ্রহণ করেন। তিনি ছিলেন একজন বারবণিতার সন্তান।
১৮৯২ সালে নরীসুন্দরী প্রথম অভিনয়ে আসেন ঋষ্যশৃঙ্গ নাটিকে প্রধান চরিত্রে।এর ২ বছর পর তিনি দলনীর চরিত্রে অভিনয় করেন চন্দ্রশেখর নাটকে যা তাকে বিশেষ খ্যাতি রনে দেয়।১৯১১ সাল পর্যন্ত স্টার থিয়েটারে অভিনয় করেছেন।সুদীর্ঘ ৩০ বছর তিনি থিয়েটারে অভিনয় করেন নানা চরিত্রে।স্টার থিয়েটারের পর তিনি মিনার্ভা, স্টার বা অন্য কোন থিয়েটারে কাজ করেন ১৯২৬ সাল পর্যন্ত। ১৯৩৯ সালে তিনি মারা যান।
শাবনাজ

শাবনাজ (জন্ম সাবরীনা তানিয়া) একজন অবসরপ্রাপ্ত বাংলাদেশী চলচ্চিত্র অভিনেত্রী। ১৯৯১ সালে ‘চাঁদনী’ নামক চলচ্চিত্রের মাধ্যমে তার অভিনয় জীবন শুরু করেন। নির্মম (১৯৯৬) চলচ্চিত্রে অভিনয়ের জন্য তিনি শ্রেষ্ঠ অভিনেত্রীর জন্য বাংলাদেশ জাতীয় চলচ্চিত্র পুরস্কার লাভ করেন।
১৯৯১ সালে এহতেশাম পরিচালিত চাঁদনী চলচ্চিত্রের মাধ্যমে চলচ্চিত্র জগতে পা রাখেন। এই চলচ্চিত্রে তার সহ-অভিনেতা ছিলেন নাঈম। চাঁদনী চলচ্চিত্রটি সুপারহিট হওয়ার ফলে শাবনাজ-নাঈম জুটি অল্প সময়ের মধ্যেই জনপ্রিয় হয়ে ওঠে এবং বাংলাদেশের চলচ্চিত্রে নতুন ধারার সূচনা করে। চলচ্চিত্র জগতে কয়েক বছরের ক্যারিয়ারে শাবনাজ-নাঈম জুটি একসঙ্গে প্রায় ২০টি চলচ্চিত্রে অভিনয় করেছেন। তাদের উল্লেখযোগ্য চলচ্চিত্রের মধ্যে রয়েছে জিদ, লাভ, চোখে চোখে, অনুতপ্ত, বিষের বাঁশি, সোনিয়া, টাকার অহংকার, সাক্ষাৎ, এবং ঘরে ঘরে যুদ্ধ।
চিত্রনায়িকা শাবনাজ দর্শকদের কাছে ‘শাবনাজ’ নামে পরিচিত হলেও তার পারিবারিক নাম সাবরিনা তানিয়া। তিন বোনের মধ্যে তিনি সবার বড়। তার বাবা নাট্যশিল্পী স ম হুমায়ূন।
১৯৯৪ সালের ৫ অক্টোবর শাবনাজ অভিনেতা নাঈমের সাথে বিবাহ বন্ধনে আবদ্ধ হন। তাঁদের দুইটি মেয়ে রয়েছে।
অঞ্জনা (বাংলাদেশী অভিনেত্রী)

অঞ্জনা রহমান (২৭ জুন ১৯৬৫ - ৪ জানুয়ারি ২০২৫), যিনি পর্দায় অঞ্জনা নামে পরিচিত, ছিলেন একজন বাংলাদেশী চলচ্চিত্র অভিনেত্রী। তার অভিনীত মুক্তিপ্রাপ্ত চলচ্চিত্রের সংখ্যা প্রায় ৩ শতাধিক। তিনি ১৯৮৬ সালে "পরিণীতা" চলচ্চিত্রে ললিতা চরিত্রে অভিনয়ের জন্য শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার ও শ্রেষ্ঠ চলচ্চিত্র অভিনেত্রী বিভাগে বাচসাস পুরস্কার লাভ করেন।
অঞ্জনা ১৯৬৫ সালের ২৭ জুন তৎকালীন পূর্ব পাকিস্তানের (বর্তমান বাংলাদেশ) ঢাকার ঢাকা ব্যাংক কোয়ার্টারে এক সংস্কৃতিমনা পরিবারে জন্মগ্রহণ করেন। তারা দুই বোন এক ভাই তার দুই সন্তান কন্যা ফারজানা নিশি ও ছেলে মনি নিশাত। তার পৈতৃক নিবাস চাঁদপুর।
ছোটবেলা থেকে নৃত্যের প্রতি তার আগ্রহের কারণে তার বাবা মা তাকে নৃত্য শিখতে ভারতে পাঠান। সেখানে তিনি ওস্তাদ বাবুরাজ হীরালালের অধীনে নাচের তালিম নেন এবং কত্থক নৃত্য শিখেন। নৃত্য তিনবার জাতীয় পুরস্কারও লাভ করেন তিনি।
চলচ্চিত্র জগতে আসার আগে তিনি একজন নামী নৃত্যশিল্পী ছিলেন। অঞ্জনার অভিনয় জীবন শুরু হয় ১৯৭৬ সালে বাবুল চৌধুরী পরিচালিত "সেতু" চলচ্চিত্র দিয়ে। তবে তার মুক্তিপ্রাপ্ত প্রথম চলচ্চিত্র শামসুদ্দিন টগর পরিচালিত "দস্যু বনহুর" (১৯৭৬)। রহস্য ভিত্তিক এই ছবিতে তার বিপরীতে ছিলেন সোহেল রানা। ১৯৭৮ সালে তিনি আজিজুর রহমান পরিচালিত "অশিক্ষিত" চলচ্চিত্রে নায়ক রাজ রাজ্জাকের বিপরীতে লাইলি চরিত্রে অভিনয় করেন। রাজ্জাকের বিপরীতে তিনি ৩০টি চলচ্চিত্রে অভিনয় করেছেন। রাজ্জাকের বিপরীতে তার অভিনীত অন্যান্য চলচ্চিত্রগুলো হল, "অশিক্ষিত" (১৯৭৮), "জিঞ্জীর" (১৯৭৯), "আশার প্রদিপ" (১৯৭৯), "আশার আলো" (১৯৭৯), "আনারকলি" (১৯৮০), "সুখেথাকো" (১৯৮১), "সানাই" (১৯৮২), "বৌরানী" (১৯৮২), " বৌ কথা কও" (১৯৮৪), "অভিযান" (১৯৮৫), "বিধাতা" (১৯৮৮), "রাম রহিম জন" (১৯৮৯)। এছাড়া আলমগীর, জসিম, বুলবুল আহমেদ, জাফর ইকবাল, ওয়াসিম, উজ্জ্বল, ফারুক, ইলিয়াস জাভেদ, মিঠুন চক্রবর্তী (ভারত), ইলিয়াস কাঞ্চন, সোহেল চৌধুরী, রুবেল, সুব্রত বড়ুয়া, মান্না, ফয়সাল (পাকিস্তান), নাদীম (পাকিস্তান), জাভেদ শেখ (পাকিস্তান), ইসমাইল শাহ (পাকিস্তান), শীবশ্রেষ্ঠ (নেপাল), ভুবন কেসি (নেপাল) প্রভৃতির সাথে অভিনয় করেছেন। ১৯৮৯ সালে ভারতীয় অভিনেতা মিঠুন চক্রবর্তী সাথে "অর্জুন" চলচ্চিত্রে অভিনয় করে তিনি ব্যাপক প্রশংসিত হন।
তিনি বাংলাদেশ ছাড়াও ভারত, পাকিস্তান, তুরস্ক, নেপাল, থাইল্যান্ড ও শ্রীলংকাসহ বহু দেশে ব্যবসা সফল চলচ্চিত্রে অভিনয় করে আন্তর্জাতিক ভাবে ব্যাপক প্রশংসিত হন। বাংলা চলচ্চিত্র ছাড়াও তিনি আরও ৯টি দেশের ১৩টি ভাষার চলচ্চিত্রে অভিনয় করেছেন বলে দাবি করা হয়।
অঞ্জনা বাংলাদেশ আওয়ামী লীগের রাজনীতিতে সক্রিয় ছিলেন। তিনি বাংলাদেশ যুব মহিলা লীগের কেন্দ্রীয় কমিটির সদস্য এবং আওয়ামী সাংস্কৃতিক লীগের সভাপতিমণ্ডলীর সদস্য। তাকে ২০১৭ সালে কুমিল্লা সিটি কর্পোরেশন নির্বাচনে আওয়ামী লীগের মেয়র প্রার্থী আঞ্জুম সুলতানা সীমার নির্বাচনী প্রচারণায় দেখা যায়।
২০২৫ সালের ৪ জানুয়ারি অঞ্জনা রহমান ঢাকার বঙ্গবন্ধু শেখ মুজিব মেডিকেল বিশ্ববিদ্যালয়ে (বিএসএমএমইউ) চিকিৎসাধীন অবস্থায় মৃত্যুবরণ করেন।
অভিনয়ের পাশাপাশি অঞ্জনা চলচ্চিত্র প্রযোজনা ও করেছেন। চলচ্চিত্র গুলো হলো।
এছাড়া তিনি রাষ্ট্রীয় ও আন্তর্জাতিক অসংখ্য পুরস্কার সহ, বিভিন্ন সামাজিক ও সাংস্কৃতিক সংগঠনের বহু পুরস্কারে ভূষিত হয়েছেন।
মৌসম নুর

মৌসম নুর পশ্চিমবঙ্গ থেকে ভারতীয় সংসদে নির্বাচিত ভারতীয় জাতীয় কংগ্রেস দলের একজন সাংসদ। তার পুরো নাম মৌসম বেনজির নুর।
তার পিতা ও মাতার নাম যথাক্রমে সৈয়দ মহম্মদ নুর ও রুবি নুর। মৌসম নুর কলকাতা বিশ্ববিদ্যালয় থেকে আইনবিদ্যায় স্নাতক। ২০০৯ সালে মায়ের মৃত্যুর পর তিনি রাজনীতিতে প্রবেশ করেন। এই বছর সুজাপুর বিধানসভা কেন্দ্র থেকে তিনি পশ্চিমবঙ্গ বিধানসভায় নির্বাচিত হন। উল্লেখ্য, রুবি নুর এই কেন্দ্র থেকে তিন বার বিধায়ক নির্বাচিত হয়েছিলেন। এরপর সেই বছরই মালদহ উত্তর লোকসভা কেন্দ্র থেকে ভারতীয় সংসদে নির্বাচিত হন মৌসম।
২০০৯ সালের ১২ ডিসেম্বর তিনি মির্জা কায়েস বেগের সঙ্গে বিবাহবন্ধনে আবদ্ধ হন। পারিবারিক পরিচয়ে মৌসম নুর বিশিষ্ট কংগ্রেস নেতা আবু বারকাত আতাউর গণী খান চৌধুরীর ভাগ্নী। তার দুই মামা আবু নাসের খান চৌধুরী ও আবু হাসেম খান চৌধুরীও সক্রিয় রাজনীতির সঙ্গে যুক্ত।
সুলতান আহমেদ

সুলতান আহমেদ ভারতের হলেন দ্বিতীয় মনমোহন সিংহ মন্ত্রিসভার পর্যটন প্রতিমন্ত্রী। তিনি সর্বভারতীয় তৃণমূল কংগ্রেসের সদস্য এবং উলুবেড়িয়া লোকসভা কেন্দ্র থেকে পঞ্চদশ লোকসভায় নির্বাচিত।
৫৬-বছর-বয়সী সুলতান আহমেদ তৃণমূল কংগ্রেসে সংখ্যালঘু সম্প্রদায়ের অন্যতম প্রতিনিধি। তিনি কংগ্রেসের টিকিটে দু'বার (১৯৮৭-৯১ ও ১৯৯৬-২০০১) এন্টালি থেকে বিধায়ক নির্বাচিত হয়েছিলেন।
১৯৬৯ সালে মৌলানা আজাদ কলেজে সুলতান আহমেদ কংগ্রেসের ছাত্রশাখা ছাত্রপরিষদে যোগ দেন। ১৯৭৩ সালে তিনি যুব কংগ্রেসের সদস্য হন। ১৯৭৮-৮০ সময়কালে তিনি যুব কংগ্রেসের জেলা সম্পাদক ছিলেন। ১৯৯৭ সালে তৃণমূল কংগ্রেস গঠিত হয়। সুলতান আহমেদ ছিলেন এই নবগঠিত দলের অন্যতম প্রতিষ্ঠাতা-সদস্য। তিনি আগে মহামেডান স্পোর্টিং ক্লাবের সচিব ছিলেন। মন্ত্রিত্বলাভের পর তিনি উক্ত দলের সভাপতি হন।
উপানুষ্ঠানিক শিক্ষা

উপানুষ্ঠানিক শিক্ষা শিক্ষার একটি ধরন। মূলত উন্নয়নশীল দেশের আর্থসামাজিক প্রেক্ষাপটের আলোকে এই ধারার উৎপত্তি। সাধারণত আনুষ্ঠানিক শিক্ষা পদ্ধতি বা প্রতিষ্ঠানের বাইরে, সুনির্দিষ্ট জনগোষ্টির জন্য, বিশেষ উদ্দেশ্যে সংগঠিত এবং বিশেষ শিখন চাহিদা পূরণের জন্য, আলাদাভাবে বা সমন্বিত কার্যক্রমের অংশ হিসেবে পরিচালিত শিক্ষামূলক কার্যক্রমই হচ্ছে উপানুষ্ঠানিক শিক্ষা (non formal education)।
উপানুষ্ঠানিক শিক্ষার ধারণা নতুন নয়। উন্নয়নশীল দেশে প্রাথমিক শিক্ষা সমাপ্ত করার আগেই অনেক শিক্ষার্থী ঝরে পড়ে (drop out) বা কোন না কোন কারণে প্রাথমিক শিক্ষাচক্র (primary education cycle) সমাপ্ত করার আগেই স্কুল থেকে ঝরে পরে। ফলে এইসব দেশে এইভাবে নিরক্ষর জনগণের সংখ্যা ক্রমাগত বাড়তে থাকে। তাই তাদের মানে এইসব দেশের বিশাল নিরক্ষর জনগোষ্ঠীর অন্তর্গত অসুবিধাগ্রস্থ (disadvantaged) ছেলে-মেয়ে, কিশোর-কিশোরী এবং বয়স্ক লোকদের উপানুষ্ঠানিক শিক্ষার মাধ্যমে শিক্ষার দ্বিতীয় সুযোগ (second chance of education) প্রদান করা যায়। তাই উপানুষ্ঠানিক শিক্ষাকে শিক্ষার দ্বিতীয় সুযোগ দানকারী কার্যক্রমও বলা হয়।
আবার উন্নয়নশীল দেশসমূহে দেখা যায় সরকারের একার পক্ষে সকল শ্রেণির সকল মানুষের আনুষ্ঠানিক শিক্ষার চাহিদা পূরণ করা সম্ভব হয় না। তাই সেইসব ক্ষেত্রে আনুষ্ঠানিক শিক্ষার সহায়ক/সম্পূরক ও পরিপূরক (supplementary and complementary) হিসেবেও কাজ করে উপানুষ্ঠানিক শিক্ষা। তবে কখনোই উপানুষ্ঠানিক শিক্ষা আনুষ্ঠানিক শিক্ষার সমান্তরাল শিক্ষা ব্যবস্থা হিসেবে কাজ করতে পারে না।
উপানুষ্ঠানিক শিক্ষার উল্লেখ্যযোগ্য কিছু বৈশিষ্ট্য-
১। এটি একটি সুশৃঙ্খল নিয়ম-কানুন ও পদ্ধতির মাধ্যমে পরিচালিত উন্মুক্ত শিক্ষা ব্যবস্থা।
২। শিক্ষাক্রম নির্দিষ্ট নয়, আর থাকলেও শিথিলযোগ্য।
৩। ডিগ্রীমুখী বা সার্টিফিকেটমুখী শিক্ষা নয়।
৪। এটি স্থানীয় সুযোগ-সুবিধা ভিত্তিক শিক্ষা কার্যক্রম
৫। শিক্ষার্থীদের চাহিদা অনুসারে বিষয়বস্তু নির্ধারিত হয়।
৬। ব্যবহারিক দিকগুলোর প্রতি বেশি লক্ষ রাখা হয়।
৭। আলাদাভাবে পরীক্ষা পদ্ধতির ব্যবস্থা নেই তবে ধারাবাহিক মূল্যায়নের ব্যবস্থা আছে।
সুচরিতা

বেবী হেলেন (জন্ম : ১৯৫৮) একজন বাংলাদেশী চলচ্চিত্র অভিনেত্রী। তিনি সুচরিতা ছদ্মনামে পরিচিত ও জনপ্রিয়। ১৯৬৯ সালে শিশু শিল্পী হিসেবে "বাবুল" ছবিতে প্রথম অভিনয় করেন। নায়িকা হিসেবে "স্বীকৃতি" ছবিতে প্রথম অভিনয় করেন ১৯৭২ সালে। ১৯৭৭ সালে "আবদুল লতিফ বাচ্চু" পরিচালিত যাদুর বাঁশী ছবিটি তাকে জনপ্রিয়তার শীর্ষে পৌছে দেয়। চাষী নজরুল ইসলামের "হাঙর নদী গ্রেনেড" ছবিতে অভিনয় করে তিনি শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার অর্জন করেন।
সুচরিতা একজন শিশু শিল্পী হিসেবে চলচ্চিত্রে প্রথম কাজ করেন যখন তার নাম ছিল বেবী হেলেন। ‘বাবলু’ চলচ্চিত্রে তিনি শিশু শিল্পী হিসেবে ব্যাপক খ্যাতি অর্জন করেন। নায়িকা হিসেবে সুচরিতা প্রথম অভিনয় করেন আজিজুর রহমান পরিচালিত ‘স্বীকৃতি’ ছবিতে। প্রথমদিকে তিনি খুব একটা সফল না হলেও পরে ভালোই জনপ্রিয়তা অর্জন করেন এবং প্রথম শ্রেণীর নায়িকা হিসেবে জায়গা করে নেন। রোমান্টিক চলচ্চিত্রে তার সাথে জুটি গড়ে ওঠে ইলিয়াস কাঞ্চন,ওয়াসিম সোহেল রানা,এবং উজ্জ্বলের সাথে। সুচরিতার চমৎকার শারীরিক অবয়ব এবং ফটোজেনিক চেহারা তাকে একটা শক্ত ভীত গড়ে দেয়। তিনি একজন সু-অভিনেত্রীও ছিলেন। ক্যারিয়ারের এক জনপ্রিয় মূহুর্তে তিনি বিয়ে করেন চিত্র নায়ক জসিমকে। তবে এই সংসার বেশি দিন টেকেনি এবং তিনি আবার চলচ্চিত্রে ফিরে আসেন। এ সময় তিনি বেশ কিছু বিকল্প ধারার চলচ্চিত্রে অভিনয় করেন। ১৯৮১ সালে তিনি বাংলাদেশ চলচ্চিত্র সাংবাদিক সমিতির পুরস্কার লাভ করেন শ্রেষ্ঠ অভিনেত্রী হিসেবে।
মুসলিম সাহিত্য সমাজ

মুসলিম সাহিত্য সমাজ ছিল বাংলাদেশের একটি 'বুদ্ধির মুক্তি' আন্দোলনের দল বা সংগঠন। ড. মুহম্মদ শহীদুল্লাহর সভাপতিত্বে ১৯২৬ সালের ১৯ জানুয়ারি ঢাকা বিশ্ববিদ্যালয়ের মুসলিম হল ইউনিয়ন কক্ষে মুসলিম সাহিত্য সমাজ প্রতিষ্ঠিত হয়। এটি ঢাকা ইন্টারমিডিয়েট কলেজ (বর্তমান ঢাকা কলেজ) ও ঢাকা বিশ্ববিদ্যালয়ের কয়েকজন ছাত্র ও শিক্ষকের দ্বারা প্রতিষ্ঠিত হয়। মুসলিম সাহিত্য সমাজের কর্ণধার ছিলেন কাজী মোতাহার হোসেন, কাজী আবদুল ওদুদ এবং আবুল হোসেন। মুসলিম সাহিত্য সমাজের মুখপত্র ছিলো বার্ষিক প্রকাশিত শিখা পত্রিকা। ১৯৩৬ সাল পর্যন্ত মাত্র এক দশক চলেছিল এই ঢাকা কেন্দ্রিক গোষ্ঠীটির কার্যক্রম।
সে সময় অবিভক্ত বাংলার সবচেয়ে পিছিয়ে পড়া অংশ ছিল পূর্ব বাংলা এবং যার প্রধান শহর ছিল ঢাকা। এ অঞ্চলের সংখ্যাগরিষ্ঠ লোকজন ছিলেন মুসলমান যাদের সামগ্রিক সামাজিক পরিমণ্ডল ছিল শাস্ত্র ও সংস্কারের অচলায়তনে আবদ্ধ।কাজী মোতাহার হোসেনের দ্বিতীয় বর্ষের কার্য বিবরণীতে পাওয়া যায় : “আমরা চাই সমাজের চিন্তাধারাকে কুটিল ও পঙ্কিল পথ হইতে ফিরাইয়া প্রেম ও সৌন্দর্য্যের সহজ সত্য পথে চালিত করিয়া আমাদের দায়িত্ববোধের পরিচয় দিতে। এক কথা আমরা বুদ্ধিকে মুক্ত রাখিয়া প্রশান্ত জ্ঞানদৃষ্টি দ্বারা বস্তু জগত ও ভাবজগতের ব্যাপারাদি প্রত্যক্ষ করিতে ও করাইতে চাই।” মুসলিম সাহিত্য সমাজের লক্ষ্য ছিল ধর্ম ও ধর্ম প্রভাবিত মুসলমান সমাজকে বৈজ্ঞানিক যুক্তির পাটাতনের উপর দাঁড় করিয়ে দিতে। মুসলিম সাহিত্য সমাজ করণীয় সম্পর্কে পাওয়া যায় : “মুসলিম সমাজে অনেক গলদ ঢুকিয়াছে। মিথ্যা হাদিস দ্বারা ঐ সবের সমর্থন চলিতেছে; অনেক সময় লোকেরা নিজেদের মতলব হাসিল করার জন্য হাদিস সৃষ্টি করিয়াছে; যে সমস্ত হাদিস বুদ্ধির দ্বারা সমর্থিত নহে তাহা মানিতে হইবে না; কুরআনের ব্যাখ্যা যাহা হইয়া গিয়াছে তাহা ব্যতীত আর হইতে পারিবে না, ইহা ঠিক নহে; কাল ও অবস্থা ভেদে ইহার নতুন ব্যাখ্যা দিতে হইবে।”
১৯২৯ সালে মুসলিম সাহিত্য সমাজের তৃতীয় বার্ষিক অধিবেশন শেষে গ্রহণ করা হয়েছিল সমাজ সংস্কারের পাঁচ দফা প্রস্তাব :
নোড

তড়িৎ প্রকৌশলে একটি নোড মানে বর্তনীর মাঝে অবস্থিত যেকোন বিন্দু যেখানে দুই বা ততোধিক বর্তনীর উপাদান থাকে।২টি নোড ভিন্ন হওয়ার জন্য তাদের বিভবকে ভিন্ন হওয়া জরুরী।বাড়তি কোন জ্ঞানের সাহায্য ছাড়াই ওহমের সূত্রের, V=IR মাধ্যমে নোড আমরা নির্ণয় করতে পারি।আদর্শ তারের রোধ শূণ্য ধরা হয়।(এটা আসলে বাস্তবে সম্ভব না, তবে ভালো ধারণা)।তাই আমরা ধরে নেই যে তারের যে কোনে অংশেই বিভবের মান পরিবর্তিত হবে না।বর্তনীতে যেকোন উপাদানের মাঝের তারকে তাই একটা নোডের অন্তর্গত ধরা যায়।
বিভব=বিদ্যুৎ প্রবাহ*রোধ
যেহেতু বিভব মানে হলো একটা তারের যেকোন দুই অংশের মধ্যকার বিভবের পার্থক্যের পরিমাপঃ
Vab= (বিদ্যুৎ প্রবাহ) * ০
এজন্য যেকোন ২টি বিন্দুতে বিভব পার্থক্য হলো শূণ্য। তাই পুরো তারে উপাদানের মাঝের বিভব একই থাকে।
এই বর্তনী চিত্রে সবুজ নোডের বিভব সমান থাকে সবসময়ই এবং নীল ও লাল নোডেও এক রকম ব্যাপার ঘটে। 
বেশীর ভাগ ক্ষেত্রে একটা ধাতুর টুকরোর (যেমন কপার তার) একটি বিন্দুর সাথে অন্য ওই ধাতুরই অন্য একটি বিন্দুর বিভব পার্থক্য বা অন্য জাতের একটি ধাতু যা স্পর্শ করে আছে, সেটার একটি বিন্দুর বিভব পার্থক্য খুবই সামান্য যে এটাকে আমরা গণনায় ধরি না।তাই এদের পুরো অংশকেই একটা নোড ধরা যায়।
কিছু উল্লেখযোগ্য ব্যতিক্রম ঘটনা যেখানে বিভব পার্থক্য অনেক বেশি মানের থাকে এবং যা গুরুত্বপূর্ণঃ
বিপুল ভট্টাচার্য

বিপুল ভট্টাচার্য (১৯৫৫-২০১৩) একজন বাংলাদেশী লোকসঙ্গীত শিল্পী যিনি ১৯৭১ সালে বাংলাদেশের মুক্তিযুদ্ধের সময় গানের মাধ্যমে যুদ্ধ করেছিলেন। তার এই কীর্তিকে তারেক মাসুদ পরিচালিত ‘মুক্তির গান’ নামক চলচ্চিত্রে দেখা গেছে।
১৯৭১ সালে তার বয়স ছিল মাত্র ১৬ বছর। তিনি তখন মেশিনগানের বিরুদ্ধে তার গান এবং গলা দিয়ে যুদ্ধ করেছেন। মুক্তির গানে ১১টি গান আছে, যার অধিকাংশই লোকসুরভিত্তিক। এই গানগুলোর মধ্যে একটি ছাড়া বাকি সব গানই গেয়েছেন বিপুল ভট্টাচার্য। ১৯৭১ সালে গান নিয়ে তিনি ঘুরে বেড়িয়েছিলেন মাইলের পর মাইল। স্বাধীন বাংলা বেতার কেন্দ্র থেকে প্রচারিত বিপুল ভট্টাচার্যের গাওয়া গান মুক্তিযুদ্ধের সময় প্রেরণা জুগিয়েছে। বিপুল ভট্টাচার্য শরণার্থী শিবিরের হাজার হাজার মানুষের মনে সাহস সঞ্চার করেছিলেন গানের মাধ্যমে। তিনি ছিলেন মুক্তিসংগ্রামী শিল্পী সংস্থার সদস্য। মুক্তিসংগ্রামী শিল্পী সংস্থায় আরো ছিলেন লুবনা মরিয়ম, তারেক আলী, মাহমুদুর রহমান বেণু, নায়লা খান ,স্বপন চৌধুরী, শাহিন সামাদ, দেবব্রত চৌধুরী, দুলালচন্দ্র শীল, মোশাদ আলী। সদস্যরা শরণার্থী শিবিরে, মুক্তি ফৌজের ক্যাম্পে এবং মুক্তাঞ্চলে গান গেয়ে বেড়াতেন। ১৯৯৩ সালে এই গানগুলো আবার ধারণ করা হয় ছবিতে ব্যবহারের জন্য। বিপুল ভট্টাচার্য মুক্তিযুদ্ধের পর কোনো সম্মান বা স্বীকৃতি পাননি। তিনি গান শিখিয়ে জীবিকা নির্বাহ করতেন । দুঃখজনক হলো, মুক্তির গান মুক্তি পাওয়ার পর বিশাল সাফল্যের পরও একজন কণ্ঠশিল্পী হিসেবে তিনি টিকে থাকতে পারেননি।
২০১০ সালে তার ফুসফুসের ক্যান্সার ধরা পড়ে। তার চিকিৎসার বিশাল খরচ মেটাতে এগিয়ে আসে তার সহযোদ্ধারা। কেন্দ্রীয় গণগ্রন্থাগারে আয়োজন করা হয় গানের অনুষ্ঠান ও চলচ্চিত্র প্রদর্শনী। রেডিও ফুর্তি এক লাখ টাকা প্রদান করে। অবশেষে ৫ জুলাই, ২০১৩ তারিখে ঢাকার একটি হাসপাতালে মৃত্যুবরণ করেন বিপুল ভট্টাচার্য।
পঞ্চদশ লোকসভা

ভারতে ২০০৯ সালের সাধারণ নির্বাচনে নির্বাচিত পঞ্চদশ লোকসভার সদস্যবর্গ:
সূত্র: বিভিন্ন সংবাদসংস্থা
নতুন সংযুক্ত প্রগতিশীল জোট (ইউপিএ) ক্যাবিনেটে ৭৯ জন সদস্য রয়েছেন (প্রধানমন্ত্রী মনমোহন সিংহ ও তার সহযোগী ৭৮ জন সদস্য)। মনমোহন সিংহ সহ ২০ জন ক্যাবিনেট মন্ত্রী ২০০৯ সালের ২২ মে এবং অপর ৫৯ জন ক্যাবিনেট মন্ত্রী ২০০৯ সালের ২৭ মে শপথ গ্রহণ করেন। এই মন্ত্রিসভার ৫ জন অ-কংগ্রেসি ক্যাবিনেট মন্ত্রী হলেন ডিএমকে'র দয়ানিধি মারান ও এম. কে. আঝাগিরি, তৃণমূল কংগ্রেসের মমতা বন্দ্যোপাধ্যায়, এনসিপি'র শরদ পওয়ার ও ন্যাশানাল কনফারেন্সের ফারুক আবদুল্লা।
সূত্র:
একই পরিবার থেকে নির্বাচিত পঞ্চদশ লোকসভার সদস্যেরা হলেন:
মনোহর তিরকে

মনোহর তিরকে (জন্ম ২০ নভেম্বর, ১৯৫৩) ভারতের পঞ্চদশ লোকসভার সদস্য। তিনি বিপ্লবী সমাজতন্ত্রী দলের প্রার্থী হিসেবে আলিপুরদুয়ার লোকসভা কেন্দ্র থেকে সংসদে নির্বাচিত হয়েছেন।
তার পিতা ও মাতার নাম লেবা তিরকে ও সুন্দরী তিরকে। তিনি জলপাইগুড়ি জেলার সাতালি চা বাগানে জন্মগ্রহণ করেছিলেন। আলিপুরদুয়ারের সেন্ট জোসেফ'স হাই স্কুলে তার পড়াশোনা। স্কুলে পড়ার সময় তিনি বি. সি. রায় ট্রফির সেরা খেলোয়াড় হয়েছিলেন।
ট্রেড ইউনিয়ন নেতা মনোহর তিরকে ইউনাইটেড ট্রেড ইউনিয়ন কংগ্রেস (ইউটিইউসি) অনুমোদিত ডুয়ার্স চা বাগান শ্রমিক ইউনিয়ন ও উত্তরবঙ্গ বন শ্রমিক ইউনিয়নের সাধারণ সম্পাদক এবং ইউটিইউসি ও আরএসপি'র রাজ্য কমিটির সদস্য। লোকসভা সদস্য হিসেবে তিনি সামাজিক ন্যায় ও ক্ষমতায়ন ও সরকারি আশ্বাস বিষয়ক সংসদীয় কমিটির সদস্য।
ইতিপূর্বে ১৯৭৭, ১৯৮২, ১৯৯১, ১৯৯৬ ও ২০০৬ সালে মনোহর তিরকে কালচিনি বিধানসভা কেন্দ্র থেকে পশ্চিমবঙ্গ বিধানসভায় নির্বাচিত হয়েছিলেন। ১৯৯৬-২০০১ ও পরে ২০০৬ সালে তিনি পশ্চিমবঙ্গের পুর্ত প্রতিমন্ত্রীও ছিলেন।
মুক্ত ও উন্মুক্ত উৎসের সফটওয়্যারের তালিকা

এটি একটি মুক্ত ও উন্মুক্ত উৎসের সফটওয়্যার প্যাকেজের তালিকা, যা মুক্ত সফটওয়্যার লাইসেন্স এবং উন্মুক্ত উৎসের লাইসেন্সের অধীনে লাইসেন্সকৃত কম্পিউটার সফটওয়্যার। যে সফটওয়্যারগুলি মুক্ত সফটওয়্যার সংজ্ঞার সাথে সামঞ্জস্যপূর্ণ, সেগুলিকে আরো উপযুক্তভাবে মুক্ত সফটওয়্যার বলা যেতে পারে; বিশেষ করে গ্নু প্রকল্প তাদের কাজকে উন্মুক্ত উৎসের সফটওয়্যার বলে উল্লেখ করার বিরোধিতা করে। উন্মুক্ত উৎসের সফটওয়্যারের দার্শনিক পটভূমি সম্পর্কে আরো তথ্যের জন্য মুক্ত সফটওয়্যার আন্দোলন এবং ওপেন সোর্স ইনিশিয়েটিভ দেখুন। তবে, প্রায় সব সফটওয়্যারই যা মুক্ত সফটওয়্যার সংজ্ঞার সাথে মিলে, তা উন্মুক্ত উৎসের সংজ্ঞার সাথেও মিলে এবং এর বিপরীতটাও হয়। যে সফটওয়্যারগুলি উভয় সংজ্ঞার সাথে মিলে, তার একটি ছোট অংশ এখানে তালিকাভুক্ত করা হয়েছে। কিছু উন্মুক্ত উৎসের অ্যাপ্লিকেশনও বাণিজ্যিক পণ্যগুলির ভিত্তি হিসেবে কাজ করে, যা বাণিজ্যিক উন্মুক্ত উৎসের অ্যাপ্লিকেশন এবং পরিষেবাগুলির তালিকায় প্রদর্শিত হবে।
তন্ত্র

তন্ত্র হলো ভারতে খ্রিস্টীয় পঞ্চম শতাব্দীর পর প্রচলিত এক বিশেষ ধরনের উপাসনা ও সাধনপদ্ধতির নাম। "তন্ত্র" বেদের শেষাংশ থেকে সৃষ্টি যাকে আগম বলে আর বেদকে নিগম বলে। হিন্দু, তিব্বতীয় বোন, দাও তথা জাপানের শিন্টো, বৌদ্ধ ও জৈন মতবাদগুলিকে এবং পূর্ব ও দক্ষিণপূর্ব এশিয়ায় রেশম পথে বৌদ্ধধর্মের সম্প্রসারণে তন্ত্র বিশেষ প্রভাব বিস্তার করেছিল।
"তন্ত্র" পরম্পরাগত মাধ্যমে যুক্ত একটি আগমশাস্ত্র। ভারতীয় পরম্পরায়, যে কোনো ব্যবস্থিত গ্রন্থ, সিদ্ধান্ত, বিধি, উপকরণ, কলাকৌশল বা কার্যপ্রণালীকেও "তন্ত্র" বলা হয়।
হিন্দু ঐতিহ্যে, তন্ত্র প্রধানত শাক্ত সম্প্রদায়ের সঙ্গে যুক্ত, তারপর শৈব সম্প্রদায়, ও কিছু ক্ষেত্রে বৈষ্ণব পরম্পরার সাথেও সম্পৃক্ত। শৈব পরম্পরায় তন্ত্র গ্রন্থের বক্তা সাধারণত মহাদেব শিব, যেখানে তিনি দেবী পার্বতীর তন্ত্রসম্বন্ধীয় প্রশ্নের বিধিগত উপদেশমূলক উত্তর প্রদান করেন। বৌদ্ধধর্মের বজ্রযান সম্প্রদায় তাঁদের তন্ত্র-সম্বন্ধিত নীতি, কর্মপদ্ধতি ও সাহিত্যের জন্য প্রসিদ্ধ।
তন্ত্র-এর আক্ষরিক উদ্ভব মনে করা হয় এরূপে - “তনোতি ত্রায়তি তন্ত্র”।
তন্ত্রশাস্ত্রকে উত্তর-বৈদিক যুগের রচনা বলে মনে করা হয়, যার বিকাশলাভ প্রথম সহস্রাব্দের মধ্যভাগের কাছাকাছি সময়ে ঘটেছিল। সাহিত্যরূপে যেভাবে পুরাণ গ্রন্থকে মধ্যযুগীয় দার্শনিক-ধার্মিক রচনা হিসাবে মান্য করা হয়ে থাকে, সেভাবেই তন্ত্রশাস্ত্রে প্রাচীন আখ্যান, কাহিনি ইত্যাদির সমাবেশ রয়েছে। বিষয়বস্তুগত দৃষ্টিতে একে ধর্ম, দর্শন, সৃষ্টিরচনা শাস্ত্র, প্রাচীন বিজ্ঞান ইত্যাদির বিশ্বকোষও বলা যেতে পারে। ইউরোপীয় পণ্ডিতেরা তাঁদের ঔপনিবেশিকতাবাদী উদ্দেশ্যসাধনে তন্ত্রকে 'গুহ্য সাধনা' (esoteric practice) বা 'সাম্প্রদায়িক কার্যকলাপ' আখ্যা দিয়ে দিগভ্রান্ত করার চেষ্টা করেন। 
বস্তুত তন্ত্রগ্রন্থের সংখ্যা সহস্রাধিক, কিন্তু প্রধান-প্রধান তন্ত্র ৬৪টি বলা হয়ে থাকে। তন্ত্রের প্রভাব যে বিশ্বস্তরীয়, তার প্রমাণ হিন্দু, বৌদ্ধ, জৈন, তিব্বতি ইত্যাদি ধর্মের তন্ত্র-সাধনার গ্রন্থসমূহ। ভারতে প্রাচীনকাল থেকেই বঙ্গ, বিহার ও রাজস্থান তন্ত্রের মুখ্যপীঠ ছিল।
ব্যাকরণ শাস্ত্র অনুসারে, 'তন্ত্র' শব্দটি 'তন্' ধাতু নিষ্পন্ন যার অর্থ 'বিস্তার'। শৈব সিদ্ধান্তের 'কায়িক আগম' -এ এর অর্থ দেওয়া হয়েছে — "তন্যতে বিস্তার্যতে জ্ঞানম্ অনেন্, ইতি তন্ত্রম্" (সেই শাস্ত্র যার দ্বারা জ্ঞানের বিস্তার করা হয়)। তন্ত্রের নিরুক্তি ‘তন’ (বিস্তার করা) এবং ‘ত্রৈ’ (রক্ষা করা), এই দুই ধাতুর সংযোগে সিদ্ধ হয়। অর্থাৎ, তন্ত্র সামগ্রিকভাবে জ্ঞানের বিস্তার করা ছাড়াও এর ব্যবহারকারীকে 'ত্রাণ' (রক্ষা) -ও করে থাকে।
তন্ত্রশাস্ত্রের আরেক নাম 'আগমশাস্ত্র'ও বটে। এই বিষয়ে বলা হয়েছে যে,
<poem>
আগমাত্ শিববক্রাত্ গতং চ গিরিজা মুখম্।
সম্মতং বাসুদেবেন আগমঃ ইতি কথ্যতে।।
</poem>
বাচস্পতি মিশ্র তাঁর যোগভাষ্যের তত্ববৈশারদী ব্যাখ্যায় 'আগম' শব্দের অর্থ করতে গিয়ে লিখেছেন যে, যার দ্বারা অভ্যুদয় (লৌকিক কল্যাণ) ও নিঃশ্রেয়স (মোক্ষ) -এর উপায় বুদ্ধিগোচর হয়, তাকে 'আগম' বলা হয়।
তন্ত্র বা আগমে ব্যবহারই মুুখ্য; তন্ত্রে ক্রিয়া ও অনুষ্ঠানের প্রতি জোর দেওয়া হয়। তন্ত্রশাস্ত্রের যে সাতটি লক্ষণ রয়েছে, তাতে জ্ঞান, কর্ম ও উপাসনার ব্যবহারিক বা আচরণীয় উপায়ের রূপ বর্ণিত হয়েছে। এই সাতটি লক্ষণ হল:
তন্ত্রের দৃষ্টিতে শরীর প্রধান নিমিত্ত; শরীর ছাড়া চেতনার উচ্চস্তরে পৌঁছানো যায় না। এজন্য তন্ত্রের গূঢ়ার্থ নিজ 'তন' বা দেহের মাধ্যমে আপন আত্মার 'ত্রাণ' বা উদ্ধারও বলা হয়ে থাকে। বাস্তবক্ষেত্রে, তন্ত্রসাধনায় শরীর, মন ও কায়-কলেবরের সূক্ষতম স্তরের সুসমন্বিত ব্যবহার ঘটে। তবে এটি অবশ্যই সত্য যে, তন্ত্রে শরীরকে মন, বুদ্ধি ও চেতনার সমানই প্রাধান্য দেওয়া হয়।
দক্ষিণাচার

দক্ষিণাচার একটি তান্ত্রিক আচারবিশেষ। দক্ষিণাচারে নাস্তিক্যবাদী আচার-অনুষ্ঠানগুলিকে অস্বীকার করা হয়। এই আচারের বিপরীতে হিন্দুধর্মের সাধারণ সামাজিক রীতিবিরুদ্ধ তান্ত্রিক আচারটি বামাচার নামে পরিচিত।
সংস্কৃত "দক্ষিণ" শব্দের আক্ষরিক অর্থ "ডান"। সংস্কৃত "আচার" শব্দটির ব্যাখ্যা করতে গিয়ে এন. এন. ভট্টাচার্য লিখেছেন,
"আধ্যাত্মিক প্রাপ্তি সামর্থ্য ভেদে এক এক জনের এক এক রকম হয়... "আচার" সাধারণত সাত প্রকার - বেদ, বৈষ্ণব, শৈব, দক্ষিণ, বাম, সিদ্ধান্ত ও কৌল। এই সাতটি আচার মূলত দক্ষিণ ও বাম - এই দু'টি প্রধান বিভাগের অন্তর্গত। আচারগুলির প্রকৃতি ও বর্গীকরণ নিয়ে নানা ব্যাখ্যা প্রচলিত আছে।"
তন্ত্রশাস্ত্র "ব্রহ্মযামল" অনুযায়ী, তন্ত্রাচারের তিনটি প্রধান ধারা রয়েছে। যথা, দক্ষিণাচার, বামাচার ও মধ্যমাচার। এই তিনটি আচার তিন গুণের বৈশিষ্ট্য। দক্ষিণাচার সত্ত্বগুণ, বামাচার রজঃগুণ ও মধ্যমাচার তমোগুণের সঙ্গে সম্পর্কিত। তিনটি ধারার ধর্মাচারণের পদ্ধতি ভিন্ন ভিন্ন। হিন্দুধর্মের মূলধারার সন্ন্যাসধর্ম ও ধ্যানপ্রক্রিয়া দক্ষিণাচারের অঙ্গ।
উন্মুক্ত উৎসের সংজ্ঞা

মুক্ত উৎসের সংজ্ঞা ব্যবহার করা হয় যে কোন ধরনের মুক্ত উৎস উদ্যোগের ক্ষেত্রে। কোন সফটওয়্যার লাইসেন্সসমূহ মুক্ত উৎসের আওতায় পড়বে সেটি নির্ধারনের জন্য এই সংজ্ঞা ব্যবহার করা হয়।
এই সংজ্ঞাটি তৈরী করা হয়েছে ডেবিয়ান মুক্ত সফটওয়্যার নির্দেশিকার উপর ভিত্তি করে। ব্রুস পেরেন্স সর্ব প্রথম এটি তৈরীর কাজ শুরু করেছিলেন।
ফ্রি সফটওয়্যার আন্দোলন এবং মুক্ত উৎস আন্দোলন এর মধ্যে সাধারণ পার্থক্যটি হল ফ্রি সফটওয়্যারের সংজ্ঞা প্রকাশ করেছে ফ্রি সফটওয়্যার ফাউন্ডেশন এবং মুক্ত উৎস সফটওয়্যারের সংজ্ঞা প্রকাশ করেছে মুক্ত উৎস উদ্যোগ। যদিও এই লাইসেন্স দুটি মূলত একই লাইসেন্স, কয়েকটি ক্ষেত্রে সামান্য পরিবর্তন রয়েছে। এই বিষয়ে ফ্রি সফটওয়্যার ফাউন্ডেশনের বক্তব্য হল:
আলী যাকের

আলী যাকের (৬ নভেম্বর ১৯৪৪ - ২৭ নভেম্বর ২০২০) ছিলেন একজন বাংলাদেশী অভিনেতা, ব্যবসায়ী ও কলামিস্ট। দেশীয় বিজ্ঞাপনশিল্পের একজন পুরোধা ব্যক্তিত্ব যাকের টেলিভিশন ও মঞ্চ নাটকে সমান জনপ্রিয়। আলী যাকের বাংলাদেশের বিজ্ঞাপনী সংস্থা "এশিয়াটিক থ্রিসিক্সটি"-র ও এশিয়াটিক গ্রুপের কর্ণধার ছিলেন। তিনি বাংলাদেশের "দৈনিক কালের কণ্ঠ" পত্রিকায় নিয়মিত কলাম লিখতেন। তার সহধর্মিনী সারা যাকেরও একজন অভিনেত্রী।
শিল্পকলায় অবদানের জন্য ১৯৯৯ সালে বাংলাদেশ সরকার তাঁকে দেশের দ্বিতীয় সর্বোচ্চ বেসামরিক সম্মান একুশে পদকে ভূষিত করে। এছাড়া তিনি বাংলাদেশ শিল্পকলা একাডেমি পুরস্কার, বঙ্গবন্ধু পুরস্কার, মুনীর চৌধুরী পদক, নরেন বিশ্বাস পদক এবং মেরিল-প্রথম আলো আজীবন সম্মাননা পুরস্কার লাভ করেছেন।
আলী যাকের ১৯৪৪ সালের ৬ নভেম্বর তৎকালীন চট্টগ্রাম জেলার ব্রাহ্মণবাড়িয়া মহকুমার (বর্তমানে জেলা) রতনপুর ইউনিয়নে জন্মগ্রহণ করেন। মাহমুদ তাহের ও রেজিয়া তাহেরের চার সন্তানের মধ্যে যাকের ছিলেন তৃতীয়। পিতার সরকারি চাকরির সুবাদে তিনি কুষ্টিয়া ও মাদারীপুরে শৈশব অতিবাহিত করেন।
আলি যাকের ১৯৬০ সালে সেন্ট গ্রেগরিজ উচ্চ বিদ্যালয় থেকে ম্যাট্রিক পাস করেন। পরবর্তীতে ঢাকার নটর ডেম কলেজ থেকে উচ্চমাধ্যমিক শিক্ষা সম্পন্ন করে ঢাকা বিশ্ববিদ্যালয়ে ভর্তি হন এবং সেখান থেকে সমাজবিজ্ঞানে স্নাতক ডিগ্রি অর্জন করেন। এ সময় তিনি ছাত্র ইউনিয়নের সাথে যুক্ত হন।
১৯৭২ সালের আলী যাকের আরণ্যক নাট্যদলের হয়ে মামুনুর রশীদের নির্দেশনায় মুনীর চৌধুরীর কবর নাটকটিতে প্রথম অভিনয় করেন যার প্রথম প্রদর্শনী হয়েছিল ইঞ্জিনিয়ারিং ইনস্টিটিউশনে। ১৯৭২ সালের জুন মাসের দিকে আতাউর রহমান ও জিয়া হায়দারের আহ্বানে নাগরিক নাট্যসম্প্রদায়ে যোগ দেন। ঐ দলে তিনি আতাউর রহমানের নির্দেশনায় "বুড়ো শালিকের ঘাড়ে রোঁ" নাটকে প্রথম অভিনয় করেন, যার প্রথম মঞ্চায়ন হয়েছিল ওয়াপদা মিলনায়তনে । ১৯৭৩ সালে নাগরিক নাট্যসম্প্রদায়ে তিনি প্রথম নির্দেশনা দেন বাদল সরকারের "বাকি ইতিহাস" নাটকে, যা ছিল বাংলাদেশে প্রথম দর্শনীর বিনিময়ে নাট্য প্রদর্শনীর যাত্রা।
ব্রেটল ব্রেশটের "দ্য লাইফ অব গ্যালিলিও গ্যালিলি" অবলম্বনে "গ্যালিলিও" নামে অনুবাদ নাটকে নামচরিত্র "গ্যালিলিও" হিসেবে অভিনয়ের জন্য আলী যাকেরকে "বাংলার গ্যালিলিও" হিসেবে আখ্যায়িত করা হয়।
আলী যাকের ২০১০ সালের ডিসেম্বরে বাংলাভিশনের মুক্তিযুদ্ধ বিষয়ক অনুষ্ঠান "ভালোবাসার বাংলাদেশ" উপস্থাপনা করেন।
নাগরিক নাট্যসম্প্রদায়ের জন্য বিশ্বখ্যাত বিদেশী নাটকের বাংলা রূপান্তর আর নাটক নির্দেশনা এসব কাজে আলী যাকের ব্যস্ত ছিলেন। ১৯৭৩ সালে ঐ দলে যোগ দেন সারা যাকের যাকে শুরুতে চোখেই পড়েনি আলী যাকেরের। একটি নাটকের প্রদর্শনীর আগের দিন একজন অভিনেত্রী হঠাৎ অসুস্থ হয়ে গেলে সারা যাকেরকে দেওয়া হয় চরিত্রটিতে অভিনয় করতে। আলী যাকেরের ওপর দায়িত্ব পড়ে চরিত্রটার জন্য তাকে তৈরি করার এবং খুব দ্রুত চরিত্রটির সাথে নিজেকে মানিয়ে নেন সারা যাকের। এই প্রতিভায় মুগ্ধ হয়ে যান আলী যাকের। ১৯৭৭ সালের এই ঘটনার রেশ ধরেই আলী যাকের আর সারা যাকেরের বিয়ে হয়। এই দম্পতির দুই সন্তান, পুত্র অভিনেতা ইরেশ যাকের ও কন্যা শ্রিয়া সর্বজয়া।
আলী যাকের ক্যান্সারে আক্রান্ত হন। কোভিড-১৯ এ আক্রান্ত হয়ে তিনি ২০২০ খ্রিষ্টাব্দের ২৭ নভেম্বর সকালে ঢাকার ইউনাইটেড হাসপাতালে মৃত্যুবরণ করেন। বনানী কবরস্থানে তাকে সমাহিত করা হয়।
তাজমহল বাংলাদেশ

তাজমহল বাংলাদেশ হল বাংলাদেশের রাজধানী ঢাকা থেকে ১০ মাইল পূর্বে পেরাব, সোনারগাঁওয়ে অবস্থিত প্রকৃত তাজমহল (ভারতের আগ্রায় অবস্থিত একটি মুঘল নিদর্শন) এর একটি হুবহু নকল বা অবিকল প্রতিরূপ। তাজমহল বাংলাদেশের মালিক আহসানুল্লাহ মনি একজন ধনবান চলচ্চিত্র নির্মাতা ২০০৮ সালের ডিসেম্বরে তার 'তাজমহলের কপিক্যাট সংস্করণ' প্রকল্পের ঘোষণা করেন। প্রকল্পটির জন্য ব্যয় হয়েছে প্রায় ৫০ লক্ষ টাকা এবং এটি রাজধানী ঢাকা ২০ মাইল উত্তর পূর্বে সোনারগাঁওয়ের পেরাবে নির্মিত হয়। এটি নির্মাণের কারণ হিসেবে তিনি জানান “এই তাজমহলের রেপ্লিকাটি তৈরি করা হয়েছে যেন তার দেশের দরিদ্র মানুষ, যাদের ভারত গিয়ে প্রকৃত নিদর্শন দেখার সামর্থ্য নেই তারা যেন তাজমহল দেখার স্বপ্ন পূরণ করতে পারেন নিজের দেশে থেকেই”।
তাজমহলের এই অবিকল প্রতিরূপ সৃষ্টির ঘটনায় ভারত ক্ষুব্ধ হয়। বাংলাদেশে অবস্থিত ভারতীয় দূতাবাস থেকে জানানো হয় আহসানুল্লাহ মনিকে প্রকৃত তাজমহলের (৩০০ বছরের ও বেশি পুরোনো) মেধাস্বত্ব লঙ্ঘন করার দায়ে অভিযুক্ত করা হবে।
২০০৩ সালে এটির নির্মাণকাজ শুরু হয় এবং ২০০৮ সালে জনসাধারনের জন্য উন্মুক্ত করা হয়। তবে মনি বলেন যে তিনি ১৯৮০ সালে ভারতের আগ্রায় সত্যিকারের তাজ পরিদর্শন করার সময় তার মাথায় এই ধারণাটি এসেছিলেন। তিনি বলেন যে বাংলাদেশের প্রায় অর্ধেক জনগোষ্ঠী দারিদ্র্যসীমার নিচে রয়েছে, তাঁদের আসল জিনিসটি দেখার জন্য ভারতে ভ্রমণের সামর্থ্য নেই। "সবাই তাজমহল দেখার স্বপ্ন দেখে তবে খুব কম সংখ্যক বাংলাদেশী ভ্রমণ করতে পারে, কারণ তাদের পক্ষে এটি অত্যন্ত ব্যয়বহুল"। মনি ১৯৮০ সালে তাজমহল দেখেন ও পরে আরো ৬ বার দেখেন। তিনি এর উপর এতটাই মোহিত হয়েছিলেন যে তিনি একদল স্থপতি নিয়োগ করেন এবং তাজ মহলের আকার মাপের জন্য তাদের ভারতে প্রেরণ করেন। তিনি বলেন: “আমি মূল তাজের মত একই মার্বেল এবং পাথর ব্যবহার করেছি। আমরা যন্ত্রপাতি ব্যবহার করেছি, এজন্য সময় কম লেগেছে। তা না হলে এটি সম্পন্ন করতে ২০ বছর এবং ২২,০০০ শ্রমিক লাগত ”।
স্থাপনাটি বিবিসি, স্কাই, রয়টার্স, ভয়েস অফ আমেরিকা, হিন্দুস্তান টাইমস, দি টাইমস, গার্ডিয়ান সহ বিভিন্ন খবরের চ্যানেল, পত্রিকা ও ওয়েবপাতায় প্রকাশিত হয়েছে। এছাড়াও বিভিন্ন সামাজিক যোগাযোগের ওয়েবসাইট ও ব্লগে স্থাপনাটি সম্পর্কে বিস্তারিত আলোচনা ও বিতর্ক হয়।
পোডলস্ক

পোডলস্ক () () রাশিয়ার মস্কো ওব্লাস্টের () পোডোলস্কি বিভাগের একটি বাণিজ্যিক শহর এবং প্রশাসনিক কেন্দ্র। এটি পাখরা নদীর (যা মস্কোভা নদীর একটি শাখানদী) উপর অবস্থিত যা মস্কো ওব্লাস্টের সবচেয়ে বড় শহর। এর জনসংখ্যা ১৮০,৯৬৩ (রাশিয়ান আদমশুমারী ২০০২), ২০৯,১৭৮ (সোভিয়েত আদমশুমারী ১৯৮৯), ১৮৩,০০০ (১৯৭৪), ১২৯,০০০ (১৯৫৯), ৭২,০০০ (১৯৩৯)।
পোডলস্ক শহরটি তৈরী হয়েছে মস্কোর একটি গ্রাম পোডল থেকে যা ১৮শ শতকে দানিলভ মোনাস্টেরী এর অধীনের ছিল। ১৭৯১ সালে ক্যাথেরিন দ্বিতীয় দ্বারা এটি শহরের মর্যাদা পায়। রাশিয়া তখন তার প্রধান জেলাগুলো, শহরগুলো তৈরী করছিল এবং গভর্নর নিযুক্ত করছিল। রাশিয়ান বিপ্লবের পূর্বে পোডলস্ক রাশিয়ার সবচেয়ে শিল্পোন্নত শহরগুলোর মধ্যে একটি ছিল। একটি "সঙ্গীতশিল্পী কর্পোরেশন" কারখানা এখানে স্থাপিত হয়েছিল যারা সেলাই মেশিন তৈরী করত।
অতীন্দ্রিয় উপলব্ধি

অতীন্দ্রিয় উপলব্ধি বলতে বোঝায় মনের বিশেষ ক্ষমতার মাধ্যমে তথ্য সংগ্রহ। এক্ষেত্রে স্বাভাবিকভাবে শারীরিক কোনও উপায়ে তথ্য লাভ করা হয় না। পরিভাষাটি সর্বপ্রথম ব্যবহার করেন স্যার রিচার্ড বার্টন। মার্কিন যুক্তরাষ্ট্রের ডিউক বিশ্ববিদ্যালয়ের মনোবিজ্ঞানী জে. বি. রাইন বিভিন্ন আধ্যাত্মিক ক্ষমতাকে ব্যাখ্যা করার জন্য অতীন্দ্রিয় উপলব্ধির ধারণাটিকে ব্যবহার করেন। অতীন্দ্রিয় উপলব্ধিকে অনেক সময় ষষ্ঠ ইন্দ্রিয় নামেও অভিহিত করা হয়। এই পরিভাষাটি সাধারণ উপায় ব্যতিরেকে বিশেষ উপায়ে তথ্য লাভকে নির্দেশ করে। যেমন- মনের দ্বারা অতীতকালের তথ্য লাভ।
পরামনোবিজ্ঞান হল অতীন্দ্রিয় সংক্রান্ত বিদ্যা। বিজ্ঞানীরা সাধারণত অতীন্দ্রিয় উপলব্ধিকে অগ্রাহ্য করেন, কারণ এক্ষেত্রে কোন সুনির্দিষ্ট সাক্ষ্যপ্রমাণ অনুপস্থিত থাকে। এছাড়া পরীক্ষামূলক পদ্ধতি না থাকায় এ পদ্ধতির কোন সুস্পষ্ট নির্ভরযোগ্যতা না থাকার কারণে বিজ্ঞানীরা একে পুরোপুরি গ্রহণ করেননি।
১৯৩০ সালে যুক্তরাষ্ট্রের নর্থ ক্যারোলাইনার ডিউক বিশ্ববিদ্যালয়ের অধ্যাপক জে. বি. রাইন ও তাঁর স্ত্রী লুসিয়া রাইন মনস্তাত্ত্বিক গবেষণাকে পরীক্ষামূলক গবেষণায় উন্নীত করার চেষ্টা করেন। লুসিয়া রাইন মূলত স্বতঃস্ফূর্ত বিষয়গুলো নিয়ে এবং জে. বি. রাইন পরীক্ষাগারে কাজ করতে থাকেন। জে. বি. রাইন খুব সতর্কতার সাথে পরিভাষাসমূহ লক্ষ্য করেন এবং এজন্যে তিনি বাস্তব নিরীক্ষা চালান। এসময় কিছু সরল কার্ডের সেট উদ্ভাবন করা হয়। এগুলোকে বলে জেনার কার্ড। বর্তমানে এগুলোকে বলে ইএসপি কার্ড। এসব কার্ডে বৃত্ত, বর্গ, তরঙ্গাকৃতির রেখা, ক্রস এবং তারকার ন্যায় চিহ্ন রয়েছে। এরকম চিহ্নসম্বলিত পাঁচ ধরনের ২৫টি কার্ড একটি প্যাকেটে থাকে।
একটি অতীন্দ্রিয় দূরানুভূতি পরীক্ষায় প্রেরক ব্যক্তি কার্ডসমূহের একটি ধারার দিকে লক্ষ করেন, অপরদিকে গ্রাহক ব্যক্তি চিহ্নগুলি অনুমান করেন। আলোকদৃষ্টি পরীক্ষার ক্ষেত্রে, কার্ডের সেটটি গোপন করা হয় এবং গ্রাহক অনুমান করতে থাকেন। পূর্বলব্ধ জ্ঞান (প্রিকগনিশন) পরীক্ষার ক্ষেত্রে, গ্রাহকের অনুমানের পর কার্ডগুলোর ধারা নির্ধারণ করা হয়।
এসকল পরীক্ষায় কার্ডের ধারা অবশ্যই যথেচ্ছভাবে থাকতে হবে, যাতে পূর্বেই এ ব্যাপারে অবহিত না হওয়া যায়। প্রথমে কার্ডগুলো হাত দিয়ে এবং পরবর্তীতে যন্ত্রের মাধ্যমে এলোমেলো করা হয়। ইএসপি কার্ড ব্যবহারের একটি সুবিধা হল, পূর্ব-প্রত্যাশার চেয়ে উত্তরের যথার্থতা নির্ণয়ের ক্ষেত্রে প্রাপ্ত পরিসংখ্যান সহজেই প্রয়োগ করা যায়। রাইন সাধারণ লোককে পরীক্ষার কাজে ব্যবহার করেন এবং দাবি করেন, তারা প্রত্যাশার চেয়ে ভাল করেছে।
১৯৪০ সালে রাইন ও জে. জি. প্র্যাট ১৮৮২ থেকে অদ্যাবধি কার্ডভিত্তিক অনুমান সংশ্লিষ্ট পরীক্ষাগুলোর একটি পূর্ণাঙ্গ পর্যালোচনা রচনা করেন। এর নাম "এক্সট্রা-সেন্সরি পার্সেপশন আফটার সিক্সটি ইয়ার্‌স" ("Extra-Sensory Perception After Sixty Years") অর্থাৎ "ষাট বছর পরে অতীন্দ্রিয় উপলব্ধি"। এটি বিজ্ঞানের প্রথম অধি-বিশ্লেষণ হিসেবে স্বীকৃত। এতে রাইনের পরীক্ষার সকল প্রশ্নোত্তর সন্নিবেশিত আছে। এখানে ৫০টি পরীক্ষার কথা উল্লেখ আছে, এর মধ্যে ৩৩টিতে রাইন ছাড়াও অন্যান্য তদন্তকারীর ও ডিউক ইউনিভার্সিটি গ্রুপের অবদান রয়েছে। ৬১% স্বাধীন পরীক্ষার ফলাফল অতীন্দ্রিয় উপলব্ধির অস্তিত্বের সপক্ষে যায়। এসবের মধ্যে কলোরাডো বিশ্ববিদ্যালয় এবং নিউ ইয়র্কের হান্টার কলেজ বিশ্ববিদ্যালয়ের মনস্তাত্ত্বিকগণ সর্বোচ্চ মানসম্পন্ন সর্বাধিক সংখ্যক বিচারকার্য সম্পাদন করেন। কিছু প্রশ্নোত্তরের ব্যর্থতা রাইনকে আরও গবেষণা করতে উৎসাহিত করে।
রাইসুল ইসলাম আসাদ

আসাদুজ্জামান মোহাম্মদ রাইসুল ইসলাম (যিনি রাইসুল ইসলাম আসাদ নামে পরিচিত, জন্ম ১৫ জুন, ১৯৫৩) একজন বাংলাদেশী অভিনেতা। তিনি বেতার, মঞ্চ, টেলিভিশন এবং চলচ্চিত্রে অভিনয় করেছেন। তিনি "পদ্মা নদীর মাঝি" (১৯৯৩), "অন্য জীবন" (১৯৯৫), "দুখাই" (১৯৯৭), ও "লালসালু" (২০০১) চলচ্চিত্রে অভিনয়ের জন্য চারবার শ্রেষ্ঠ অভিনেতা বিভাগে জাতীয় চলচ্চিত্র পুরস্কার এবং ৪৫তম জাতীয় চলচ্চিত্র পুরস্কারে আজীবন সম্মাননা লাভ করেন। ২০২১ সালে বাংলাদেশ সরকার তাকে দেশের দ্বিতীয় সর্বোচ্চ বেসামরিক সম্মাননা একুশে পদকে ভূষিত করে।
আসাদুজ্জামান মোহাম্মদ রাইসুল ইসলাম ১৯৫২ সালের ১৫ই জুন জন্মগ্রহণ করেন। তিনি ঢাকা কলেজিয়েট স্কুলে পড়াশোনা করেছেন। পরবর্তীকালে ঢাকা বিশ্ববিদ্যালয়ের সমাজবিজ্ঞান বিভাগ থেকে স্নাতকোত্তর ডিগ্রি অর্জন করেন।
১৯৭২ সালে আসাদ প্রথম মঞ্চ নাটকে অভিনয় করেন, "আমি রাজা হব না" এবং "সর্পবিষয়ক" নামের দুইটি নাটকে। তার প্রথম চলচ্চিত্র ১৯৭৩ সালে মুক্তি পাওয়া "আবার তোরা মানুষ হ"।
আসাদ নাটক পরিচালনাও করছেন। ২০১০ সালে তিনি ধারাবাহিক নাটক "আলো ছায়া" পরিচালনা করেন যার রচয়িতা ছিলেন আজাদ আবুল কালাম। তানভীর মোকাম্মেলের "লালন" (২০০৪) চলচ্চিত্রে তিনি লালন চরিত্রে এবং গৌতম ঘোষের "মনের মানুষ" (২০১০) চলচ্চিত্র লালনের গুরু সিরাজ সাঁই চরিত্রে অভিনয় করেছেন। মানিক বন্দ্যোপাধায়ের উপন্যাস অবলম্বনে গৌতম ঘোষের "পদ্মা নদীর মাঝি" (১৯৯৩) চলচ্চিত্রে তিনি কুবের চরিত্রে অভিনয় করেন।
১৯৭১ সালে বাংলাদেশের স্বাধীনতা যুদ্ধ চলাকালীন আসাদ ঢাকায় গেরিলা যুদ্ধে অংশ নিয়েছিলেন। তিনি কিংবদন্তি খ্যাতিপ্রাপ্ত ক্র্যাক প্লাটুনের একজন সদস্য ছিলেন। যুদ্ধ প্রসঙ্গে তিনি বলেনঃ ‘না, আমার কখনও আক্ষেপ হয় না। এই যে আপনি এ আক্ষেপ করার ভাবনাটা একটি স্বাধীন দেশে বসে করতে পারছেন—এটাই তো অনেক বড় পাওয়া। সবার আগে আমরা একটি স্বাধীন রাষ্ট্র পেয়েছি। এর চেয়ে বড় প্রাপ্তি আর কি হতে পারে?’
উইনিং (ব্যান্ড)

উইনিং বাংলাদেশের একটি ব্যান্ড যা ১৯৮৩ সালের ১লা জানুয়ারি গঠিত হয়। ব্যান্ডটি ৯০-এর দশকে বাংলাদেশে জনপ্রিয়তা অর্জন করে।
৭০-এর দশকে পপ সম্রাট আজম খানের ব্যান্ডের কিছু সদস্য সিদ্ধান্ত নেন নিজেরা কিছু গান করার।তখন ১৯৮৩ সালে উইনিং ব্যান্ডটি গঠিত হয় যার সদস্য ছিলেন হায়দার হোসেন (গিটার ও ভোকাল),মিতুল(গিটার ও ভোকাল),
রঞ্জন (ড্রামস ও ভোকাল,শেলী (বেজ গিটার),রানা (কি-বোর্ড),ফাহিম (ইংরেজি গানের ভোকাল)।তারা নির্জর নামের একটি টিভি অনুষ্ঠানে প্রথম অংশ নেন। ১৯৮৪ থেকে ১৯৮৫ সালের ভেতর ব্যান্ডের সদস্য মিতুল, হায়দার, ফাহিম ও রানা আমেরিকাতে পাড়ি জমান উন্নত জীবন এবং পড়াশোনার জন্য। তখন ব্যান্ডে কিছু সদস্য যোগ দেন ।১৯৮৫ সালে বাবু গিটারে ও ভোকালে ,রেজা রিদম গিটারে ও ভোকালে যোগ দেন, রেজা খান গিটার ও কি-বোর্ডে এবং বিপ্লব ১৯৮৬ সালে কি-বোর্ডে যোগ দেন।
১৯৮৬-৮৭ সালের দিকে উইনিং ব্যান্ড তাদের মূল ভোকালের খোঁজ শুরু করে। তখন বর্তমানে নগর বাউল ব্যান্ডের জেমসকে তারা কিছু সময়ের জন্য ব্যান্ডের সাথে অনুশীলনে রাখে।পরে ১৯৮৭ সালে চন্দন ব্যান্ডে যোগ দেয় গিটারিস্ট ও ভোকাল হিসেবে।
১৯৮৮ সালে রঞ্জন ক্রিকেট খেলতে গিয়ে আহত হয়ে আংগুল ভেঙ্গে ফেলেন এবং আর ড্রামস বাজাতে সক্ষম ছিলেন না । এ অবস্থাতে টিপু ব্যান্ডে যোদ দেন ড্রামার হিসেবে।১৯৯১ সালে তাদের সেলফ টাইটেল অ্যালবাম উইনিং বের হয় এবং বাবু ও রেজা ব্যান্ড ত্যাগ করেন।তখন ব্যান্ডের নতুন সদস্য হিসেবে যোগ দেয় কি-বোর্ডে বিপ্লব ও সজল ম্যানেজার।
১৯৯১ সাল থেকে ১৯৯৪ সাল ছিল ব্যান্ডের জন্য সবচেয়ে সফল সময়। এসময় তারা বিভিন্ন কনসার্টে অংশ নেয়।১৯৯৪ সালে ব্যান্ডে আবার ভাঙ্গণ দেখা দেয়। রঞ্জন সিদ্ধান্ত নেন ব্যান্ড থেকে বিরতি নেয়ার, শেলী সিলেটে চা-বাগানে তার কর্মজীবন শুরু করে ও সজল তার ব্যবসা নিয়ে ব্যস্ত হয়ে পড়েন।এ সময় দলে যোগ দেন মবিন যিনি পরে সড়ক দুর্ঘটনাতে নিহত হন।১৯৯৪ সালে ব্যান্ডের ২য় অ্যালবাম অচেনা শহর মুক্তি পায়।১৯৯৫ সাল থেকে ১৯৯৭ সাল পর্যন্ত ব্যান্ডে অনেক পরিবর্তন হয়।টিপু ব্যান্ড ত্যাগ করলে তার জায়গায় আসেন ইমন, মবিন ব্যান্ড ত্যাগ করেন শব্দ প্রকৌশলী হিসেবে কাজ করার জন্য। এসময় বর্তমানে মাইলস ব্যান্ডের সদস্য জুয়েল ব্যান্ডে কিছুদিন কাজ করেন।সবশেষে মোর্শেদ বেজ গিটারিস্ট হিসেবে এবং ভোকাল ও গিটারিস্ট রাসেল ব্যান্ডে যোগ দেয়। ১৯৯৮ সালে ইমন ব্যান্ড ত্যাগ করেন ও চন্দন ব্যান্ড ছেরে ১ বছরের জন্য ইংল্যান্ডে উচ্চ শিক্ষার জন্য পাড়ি জমান। এসময় ব্যান্ডের কার্যক্রম স্থবির হয়ে পড়ে।২০০০ সালে শেরাটনে উইনিং ব্যান্ডের নেসক্যাফে আনপ্লাগড কনসার্টটি ভীষণ সফল হয়।
২০০০ সালের জুলাই মাসে চন্দন কানাডাতে অভিবাসী হিসেবে পাড়ি জমান এবং সেখানে উইনিং ব্যান্ডের প্রতিষ্ঠাতা সদস্য রঞ্জনের সাথে দেখা করেন।এদিকে বাংলাদেশেও উইনিং ব্যান্ড কাজ চালিয়ে যায় চন্দনকে ছাড়াই।কানাডাতে চন্দনও উইনিং ব্যান্ড চালিয়ে নেন এবং ২০০৩ সালে উইনিং প্রবাসে নামের অ্যালবাম বের করেন। বাংলাদেশেও চন্দনবিহীন উইনিং একটি অ্যালবাম ওই বছরই বের করে।কানাডাতে উইনিং মন্ট্রিল, অটোয়াসহ বিভিন্ন রাজ্যে কনসার্ট করে প্রবাসী বাংলাদেশী সম্প্রদায়ের জন্য।
২০১১ সালের ১লা জানুয়ারি উইনিং ব্যান্ডের পুনঃমিলনী হয় এবং সেখানে কনসার্ট ও গানের সিডি প্রকাশিত হয়।‘হৃদয় ভরে ভালবাসা’ নামের একটি একক অ্যালবাম করেছেন ব্যান্ডের ভোকাল চন্দন ২০১১ সালে অগ্নিবীণার ব্যানারে।
জেমস ব্লান্ট

জেমস হিলার ব্লাউন্ট (জন্ম ২২ ফেব্রুয়ারি ১৯৭৪), জেমস ব্লান্ট হিসেবে অধিক পরিচিত, একজন ইংলিশ কণ্ঠশিল্পী এবং সাবেক সেনাবাহিনীর কর্মকর্তা। তার প্রথম অ্যালবাম "ব্যাক টু বেডল্যাম" এবং দুইটি একক সঙ্গীত, ইউ আর বিউটিফুল ও গুডবাই মাই লাভার তাকে খ্যাতি এনে দেয়। ২০০৬ পর্যন্ত জেমস ব্লান্ট পাঁচটি গ্র্যামি এ্যাওয়ার্ডের জন্য মনোনীত হন। পরবর্তি বছরে তিনি তার দ্বিতীয় অ্যালবাম "অল দ্য লস্ট সোল্‌স" প্রকাশ করেন। তার তৃতীয় অ্যালবাম "সাম কাইন্ড অফ ট্রাবল" ২০১০ এর নভেম্বরে প্রকশিত হয়। জেমস ব্লান্ট বিশ্বব্যাপী ১৫ মিলিয়নেরও অধিক অ্যালবাম বিক্রয় করেছেন।
ব্লান্ট ন্যাটো-এর অধীনে ১৯৯৯ সালে কসভোতে সংঘর্ষ চলাকালে দায়িত্ব পালন করেছেন। ২০০৯ এর ৪ অক্টোবর নাগাদ, ব্লান্ট-এর প্রধান বাড়ি স্পেনের ইবিজা দ্বীপে।
জেমস ব্লান্ট ইংল্যান্ডের উইল্টশায়ারের একটি সেনা হাসপাতালে জন্মগ্রহণ করেন। তিনি তার বাবা-মায়ের প্রথম সন্তান। তার মায়ের নাম জেন এ. এফ. এবং বাবার নাম চার্লস ব্লাউন্ট। জেমস তার শৈশবকালের অধিকাংশ সময় ইংল্যান্ড, সাইপ্রাস এবং জার্মানিতে কাটিয়েছেন। তার বাবা ছিলেন ব্রিটিশ সেনাবাহিনীর একজন কর্নেল ও মিলিটারি হেলিকপ্টার পাইলট।
জেমস ব্লান্টের দুইজন ছোট ভাই-বোন রয়েছে। ব্লান্ট তার বাবার কাছ থেকে পাইলট হবার আকাঙ্খা লাভ করেন। তিনি মাত্র ১৬ বছর বয়সে পাইলটের লাইসেন্স লাভ করেন। সেনাবাহিনীর চাকরির ক্ষেত্রে ব্লাউন্ট পরিবারের সুদীর্ঘকালের ইতিহাস আছে। ব্লান্ট ইন্ডিপেন্ডেন্ট স্কুলে তার প্রাতিষ্ঠানিক শিক্ষা লাভ করেন। সাত বছর বয়সে তিনি বার্কশায়ারের এলস্ট্রি স্কুলে ভর্তি হন। এরপরে তিনি লন্ডনের উত্তর-পশ্চিমে অবস্থিত হ্যারো স্কুলে ভর্তি হন। এই বিদ্যালয় থেকে তিনি ইউনিভার্সিটি অফ ব্রিস্টলে সেনাবাহিনী-সমর্থিত একটি আসন লাভ করেন। এখানে তিনি বায়বান্তরীক্ষ নির্মাণ প্রকৌশল বিষয়ে পড়ালেখা করেন। পরবর্তিতে তিনি সমাজবিজ্ঞান বিষয়ে পরেন। ১৯৯৬ সালে তিনি সমাজবিজ্ঞানে স্নাতক ডিগ্রী লাভ করেন।
আমানুল হক

আমানুল হক (১৯২৫ - ৩রা এপ্রিল ২০১৩) একজন বাংলাদেশী আলোকচিত্রশিল্পী যিনি ভাষা আন্দোলনের সময় চিত্র ধারণে গুরুত্বপূর্ণ ভূমিকা পালন করেছিলেন। তার তোলা রফিকউদ্দিনের মাথায় গুলিবিদ্ধ ছবিটি পরবর্তীতে প্রমাণ করেছে যে, আন্দোলন ছত্রদের উপর পুলিশ হত্যার উদ্দেশ্যে গুলি ছুড়েছিল। পরবর্তীতে চলচ্চিত্রকার সত্যজিৎ রায়ের পথের পাঁচালিসহ বিভিন্ন চলচ্চিত্রে তিনি স্থির চিত্রগ্রাহক হিসেবে কাজ করেন। এছাড়া তিনি শেখ মুজিবুর রহমান ও তাজউদ্দীন আহমদের বিভিন্ন সময়ের ছবি তুলেছেন। ২০১১ সালে বাংলাদেশ সরকার তাকে একুশে পদক প্রদান করে।
আমানুল হক সিরাজগঞ্জের শাহজাদপুর গ্রামে ১৯২৫ সালে জন্ম গ্রহণ করেন। তার বাবার অণুপ্রেরণায় ছোটবেলা থেকেই তিনি আঁকাআঁকি করতেন। পরবর্তীতে আর্ট কলেজে লেখাপড়াও করেছেন। পরে তিনি চাকরি পান ঢাকা মেডিকেল কলেজে আর্টিস্ট কাম ফটোগ্রাফার পদে। মানবদেহের বিভিন্ন অঙ্গ-প্রত্যঙ্গ তিনি এঁকে দিতেন মেডিকেলের শিক্ষার্থীদের জন্য।
তিনি ১৯৫২ সালে ভাষা আন্দোলনের সঙ্গে জড়িয়ে পড়েন। ১৯৫২ সালের ২১শে ফেব্রুয়ারিতে ভাষা আন্দোলনের সময় তিনি তার ক্যামেরা পকেটে লুকিয়ে রেখেছিলেন। ভাষা আন্দোলনে বিক্ষোভরত শিক্ষার্থীদের উপর পুলিশ গুলি ছুড়ে। গুলিতে নিহত অনেক শিক্ষার্থীদের ঢাকা মেডিকেল কলেজ হাসপাতালে নিয়ে আসা হয়। এরমধ্যে রফিকউদ্দিনের মাথায় গুলিবিদ্ধ লাশও ছিলো। সেসময় আমানুল হকের সাথে আন্দোলনের আরও ছবি তুলছিলেন জাতীয় অধ্যাপক এবং তৎকালীন ঢাকা বিশ্ববিদ্যালয়ের শিক্ষার্থী রফিকুল ইসলাম। রফিকুল ইসলামের ক্যামেরায় ফিল্ম না থাকায় আমানুল হকই মাথায় গুলিবিদ্ধ রফিকের লাশের একমাত্র ছবিটি তুলেন যা পরবর্তীতে ঐতিহাসিক প্রমাণ হিসেবে সংরক্ষিত হয়।
ছবিটির তিনটি কপি করা হয় যার একটি দেয়া হয় এ.এস.এম মোহসিনকে, মাজেদ খানকে (ইসলামের ইতিহাস বিভাগ, ঢাকা বিশ্ববিদ্যালয়) এবং শেষ কপিটি দেয়া হয় দৈনিক আজাদে প্রকাশের জন্য যিদিও আজাদ পত্রিকায় ছবিটি তখন ছাপা হয়নি। ছাত্ররা ছবিটি ব্যবহার করে লিফলেট ছাপায় এবং পুলিশ ছবিটি বাজেয়াপ্ত ও নিষিদ্ধ করে। অনেক পরে সাপ্তাহিক বিচিত্রার প্রচ্ছদে ছবিটি পুনঃপ্রকাশিত হয়।
১৯৫২ সালে ভাষা আন্দোলনের ছবি তুলে আমানুল হক পরিচিত হয়ে উঠেন। ১৯৫৭ সালে টাঙ্গাইলের কাগমারীতে মওলানা আবদুল হামিদ খান ভাসানীর মহাসম্মেলনে তার আলোকচিত্রের একটি প্রদর্শনী হয়েছিল। সেখানে এসেছিলেন ভারত থেকে সাংবাদিক হিসেবে কবি সুভাষ মুখোপাধ্যায় এবং লেখক তারাশঙ্কর বন্দ্যোপাধ্যায়। ১৯৫৪ সালের যুক্তফ্রন্ট নির্বাচনের সময় আমানুল হকের তোলা শহীদ রফিকের ছবিটি পোস্টার করে মুসলিম লীগের বিরুদ্ধে প্রচার করা হয়েছিল।
ছবিটির আলোকচিত্রী হিসেবে তৎকালীন সরকারের রোষানলে পরে তিনি কলকাতা পাড়ি জমান। সেখানে সুভাষ মুখোপাধ্যায়ের সহযোগিতায় ১৯৫৯ সালে সত্যজিত রায়ের সাথে পরিচিত হন। পরবর্তীতে সত্যজিৎ রায়ের পথের পাঁচালিসহ বিভিন্ন চলচ্চিত্রে তিনি স্থির চিত্রগ্রাহক হিসেবে কাজ করেন। বাংলাদেশ স্বাধীন হলে তিনি বাংলাদেশে চলে আসেন এবং ঢাকায় বসবাস করা শুরু করেন।
আমানুল হক ২০১১ সালে একুশে পদক লাভ করেন।
আনুষ্ঠানিক শিক্ষা

আনুষ্ঠানিক শিক্ষা বলতে স্কুল, কলেজ, বিশ্ববিদ্যালয় প্রভৃতি প্রতিষ্ঠানের মাধ্যমে ধারাবাহিক এবং ক্রম উচ্চস্তরে বিন্যস্ত শিক্ষাব্যবস্থাকে বোঝানো হয়। আনুষ্ঠানিক শিক্ষাব্যবস্থার একটি সুনির্দিষ্ট কাঠামো থাকে। শিক্ষার্থী একটি বয়সে আনুষ্ঠানিক উপায়ে শিক্ষা অর্জন শুরু করে এবং ধারাবাহিকভাবে ধাপে ধাপে অগ্রসর হতে থাকে। শিক্ষা গ্রহণের উপায় দুই রকম হতে পারে __ আনুষ্ঠানিক শিক্ষা এবং অনানুষ্ঠানিক শিক্ষা। আনুষ্ঠানিক শিক্ষা এবং অনানুষ্ঠানিক শিক্ষার মাঝে ব্যবধান হলো আনুষ্ঠানিক শিক্ষা নির্দিষ্ট শিক্ষা প্রতিষ্ঠানে সম্পাদিত হয়,যেখানে দক্ষ শিক্ষকগণ ছাত্র-ছাত্রীদের শিক্ষা দিয়ে থাকেন এবং অনানুষ্ঠানিক শিক্ষা হলো সেই শিক্ষা যেখানে ছাত্র-ছাত্রীদের শিক্ষা প্রতিষ্ঠানের বাহিরে যেমন
বাংলাদেশে ১৯৭৪ সালের শিক্ষা কমিশন রিপোর্টের আলোকে ১৯৭৭ সালে প্রণীত হয় আনুষ্ঠানিক শিক্ষার জন্য নতুন শিক্ষাক্রম ও পাঠ্যসূচী।
(Formal Education)- Part 2
আনুষ্ঠানিক শিক্ষা মূলত, শিক্ষা প্রতিষ্ঠানকেন্দ্রিক। অর্থাৎ বিভিন্ন শিক্ষা প্রতিষ্ঠানকেন্দ্রিক নির্ধারিত শিক্ষাক্রম ভিত্তিক যে শিক্ষা ধারা প্রবর্তিত হয়েছে তাকেই আনুষ্ঠানিক শিক্ষা বা Formal Education বলে। যেমন: স্কুল, কলেজ, মাদ্রাসা ও ইউনিভার্সিটির শিক্ষা ইত্যাদি।
শিক্ষার ইতিহাস পর্যালোচনা করে দেখা গেছে, পৃথিবীতে প্রথম ধর্মালয় কেন্দ্রিক আনুষ্ঠানিক শিক্ষা কার্যক্রম শুরু হয়েছে। তখনকার শিক্ষা ছিল ধর্মশিক্ষা। ধর্মগুরুগণ তা পরিচালোনা করতেন। প্রাচীন রাজা, বাদশা, সম্রাটগণ তার পৃষ্ঠপোষকতা করতেন। প্রাচীন গ্রিক, রোমান, মিশরীয়, চৈনিক, পারস্য ও ভারতীয় সভ্যতায় এ ধরনের শিক্ষা ব্যবস্থার নজীর পাওয়া যায়। এর আরো অনেক পরে আধা ধর্মীয় এবং তার পরবর্তীতে পার্থিব শিক্ষার প্রচলন হয়। ধর্মীয় প্রাতিষ্ঠানিক শিক্ষার বাইরে প্রথম প্রাতিষ্ঠানিক পার্থিব শিক্ষা শুরু হয় প্রাচীন গ্রিকের এথেন্স নগরীতে মহান গ্রিক দার্শনিক প্লেটো এর মাধ্যমে। তিনি ছিলেন সক্রেটিসের সুযোগ্য শিষ্য। সক্রেটিসের অনাকাঙ্ক্ষিত মৃত্যুদন্ডের পর তার সুযোগ্য শিষ্য এথেন্স রাজপুত্র প্লেটো, মানুষের মুখে মুখে থাকা সক্রেটিসের জ্ঞান দর্শনকে প্রাতিষ্ঠানিকভাবে চর্চা করার জন্য এথেন্সে প্রতিষ্ঠা করেন পৃথিবীর প্রথম শিক্ষালয় "Oucadamy (অ্যাকাডেমি)"। প্লেটো নিজেই ছিলেন এ অ্যাকাডেমির অধক্ষ। পরবর্তীতে প্লেটোর সুযোগ্য শিষ্য এরিস্টটল প্রাচীন গ্রিক সভ্যতার লীলাভূমিতেই প্রতিষ্ঠা করেন, পৃথিবীর প্রথম আবাসিক বিশ্ববিদ্যালয় "লাইসিয়াম (Lycium)"। যেখানে পৃথিবীর বিভিন্ন অঞ্চল থেকে শিক্ষার্থীরা জ্ঞানচর্চার জন্য আসতো। এরপর রোমান, পারস্য ও মিশরীয় সভ্যতার ক্রমবিনর্তনের মধ্য দিয়ে পৃথিবীতে ইউরোপীয় সভ্যতার বিস্তার ঘটে। যেখান থেকে আধুনিক School, College, University এবং Madrasa ইত্যাদি প্রতিষ্ঠান গড়ে ওঠে। পরবর্তিতে এগুলোই প্রাতিষ্ঠানিক শিক্ষার জ্ঞানচর্চা কেন্দ্র হিসেবে প্রতিষ্ঠিত হয়। যাদেরকে আমরা বর্তমানে আনুষ্ঠানিক শিক্ষার প্রতিষ্ঠান রুপে গ্রহণ করছি।
ইনস্টিটিউট অব লেদার ইঞ্জিনিয়ারিং এন্ড টেকনোলজি

ঢাকা বিশ্ববিদ্যালয়ের লেদার ইঞ্জিনিয়ারিং এন্ড টেকনোলজি ইন্সটিটিউট লেদার বিষয়ে উচ্চতর গবেষণার জন্য ১৯৪৯ সালে আত্মপ্রকাশ করে। আয়তনের দিক দিয়ে এটি ঢাকা বিশ্ববিদ্যালয়ের সর্ববৃহৎ ইনস্টিটিউট। চামড়া শিল্প সম্পর্কিত গবেষণায় প্রতিষ্ঠালগ্ন থেকেই এই ইন্সটিটিউট অনন্য ভূমিকা পালন করে আসছে। ঢাকা বিশ্ববিদ্যালয়ে ক ইউনিটে ভর্তি পরীক্ষা দেয়ার মাধ্যমে বিএসসি (ইঞ্জিনিয়ারিং) কোর্সে লেদার ইঞ্জিনিয়ারিং, ফুটওয়্যার ইঞ্জিনিয়ারিং এবং লেদার প্রোডাক্টস ইঞ্জিনিয়ারিং বিভাগে ভর্তি কার্যক্রম সম্পন্ন করে থাকে ঢাকা বিশ্ববিদ্যালয়।
পূর্ব পাকিস্তানের জনগণকে চামড়া ও চামড়াজাত শিল্পে কারিগরিভাবে দক্ষ জনসম্পদ হিসেবে গড়ে তোলার উদ্দেশ্যে ১৯৪৭ সালে পূর্ব পাকিস্তানে ইস্ট বেঙ্গল ট্রেনিং ইনস্টিটিউট নামের একটি প্রতিষ্ঠান প্রতিষ্ঠিত হয়। ১৯৪৯ সালের ১০ জুন থেকে এই প্রতিষ্ঠানের একাডেমিক কার্যক্রম শুরু হয়। ১৯৫২ সালে ইস্ট পাকিস্তান ইনস্টিটিউট অব লেদার টেকনোলজি নামে এর নতুন নাম দেওয়া হয়। ১৯৭৯ সাল পর্যন্ত এখানে ডিপ্লোমা, সার্টিফিকেট কোর্স এবং কারিগরি পর্যায়ের শিক্ষা ব্যবস্থা চালু ছিল। অর্থনীতিতে চামড়া শিল্পের অবদানের কথা চিন্তা করে বাংলাদেশ সরকার আধুনিক যন্ত্রপাতি ও উন্নত সিলেবাসে মাধ্যমে ১৯৮০ সালে এই প্রতিষ্ঠানটিকে ঢাকা বিশ্ববিদ্যালয়ের বিজ্ঞান অনুষদের অধীনে নিয়ে আসে। ২০১১ সালে এই প্রতিষ্ঠানটিকে ঢাকা বিশ্ববিদ্যালয়ের একটি ইনস্টিটিউট করা হয় এবং এর নামকরণ করা হয় “ইনস্টিটিউট অব লেদার ইঞ্জিনিয়ারিং এন্ড টেকনোলজি, ঢাকা বিশ্ববিদ্যালয় ”।
স্নাতক পর্যায়ে নিমোক্ত তিনটি বিষয়ে শিক্ষা দান করা হয়ঃ
স্নাতকোত্তর পর্যায়ে তিনটি বিষয়েই শিক্ষা দান করা হচ্ছেঃ
ইনস্টিটিউট অব লেদার ইঞ্জিনিয়ারিং এন্ড টেকনোলজির ভর্তি পরীক্ষা ঢাকা বিশ্ববিদ্যালয়ের “ক” ইউনিট এর মাধ্যমে নেয়া হয়। এই ইনস্টিটিউটে প্রতিটি বিভাগে ৪০টি করে মোট ১২০টি আসন ছিল যা এখন প্রতি বিভাগে ১০ টি করে আসন বৃদ্ধি করে সর্বমোট ১৫০ টি করা হয়েছে। ২০১০-২০১১ শিক্ষাবর্ষে এই প্রতিষ্ঠানটি কোন ছাত্রকে ভর্তি করেনি।
ঢাকা বিশ্ববিদ্যালয়ের ইনস্টিটিউট অব লেদার ইঞ্জিনিয়ারিং এন্ড টেকনোলজির জন্য ঢাকার হাজারীবাগে ঢাকা বিশ্ববিদ্যালয়ের আবাসিক এলাকা রয়েছে। ছাত্রদের জন্য ড. কুদরাত-ই-খুদা হোস্টেল এবং ছাত্রীদের জন্য শহীদ অ্যাথলেট সুলতানা কামাল হোস্টেল রয়েছে।